
ST.  MARK 


Chapter  1. 

Okook  kloosh  yiem  kopa  Jesus  Christ ;  1 
Sah-a-lee  Tyee  tenass. 

Kakwa  okook  ankutee  prophets  ma-  2 
mook  tzum,  “  alki  nike  mash  ikt  man 
elip  kopa  mika,  spose  mamook  kloosh 
mika  way  hut.” 

Kakwa  spose  hyas  wawa  midlite  kopa  3 
wilderness,  “  kloosh  mesika  mamook 
wayhut  kopa  Sahalee  Tyee,  mamook 
delate  yaka  wayhut.” 

John  yaka  baptize  tillicum  kopa  wil-  4 
derness,  pe  yaka  yiem  spose  killipi  turn- 
turn,  pe  mash  klaska  mesatchie  ma¬ 
mook. 

Pe  konaway  klaska  kopa  Judea,  pe  5 
waght  kopa  Jerusalem,  klaska  cooley 
kopa,  yaka,  pe  klap  baptize  kopa  river 
3 

Jordan,  pe  klaska  yiem  kopa  klaska 
mesatchie  mamook. 

6  Pe  John  midlite  passissie  kopa  camels 
tipsoo,  pe  yaka  kow  kopa  skin  lasanjel ; 
pe  yaka  muk-a-muk  locusts  pe  honey. 

7  Pe  yaka  hyas  wawa,  “  alki  ikt  tyee 
chako  kyimta  kopa  nika,  pe  yaka  elip 
skookum  kopa  nika,  pe  nika  halo  kloosh 
spose  mash  yaka  shoes  kopa  yaka  lapee. 

8  Nawitka,  nika  baptize  mesika  kopa 
chuck,  pe  alki  yaka  baptize  mesika 
kopa  Holy  Spirit.” 

9  Pe  kopa  okoak  time  Jesus  chako 
mash  kopa  Nazareth,  ikt  town  kopa 
Galilee,  pe  John  baptized  yaka  kopa 
Jordan. 

10  Pe  yaka  chako  mash  kopa  chuck,  pe 
yaka  nanitch  okoak  sahalie  chako  ha- 
laktl,  pe  okoak  Spirit,  kakwa  takope 
kilakila,  chako  keekwillie,  pe  midlite 
kopa  yaka. 

11  Pe  wawa  chako  kopa  sahalie  ;  “  Mika, 
nika  hyas  tikke  Tenass,  Nika  kloosh 
turn- turn  kopa  Mika.” 

Pe  hyak  okoak  Spirit  lolo  yaka  kopa  12 
wilderness. 

Pe  yaka  midlite  kopa  wilderness  lakit  13 
totlum  sun,  tempted  kopa  le  joab  ;  pe 
yaka  konamoxt  masatchie  komux,  pe 
okoak  angels  kloosli  nanitch  yaka. 

Alta  klaska  mash  John  kopa  skookum  14 
house,  pe  Jesus  cooley  kopa  Galilee, 
yiem  okoak  kloosh  wawa  kopa  Sahalie 
Tyee  kingdom. 

Pe  yaka  wawa,  “  Sahalie  Tyee  alta  15 
chako,  kloosh  mesika  kilapie  tumtum, 
pe  believe  yaka  kloosh  wawa.” 

Pe  yaka  cooley  wake  siah  kopa  Galilee  16 
lake,  pe  yaka  nanitch  Simon  pe  yaka  ow 
Andrew,  klaska  mash  net  kopa  chuck, 
kewa  klaska  fishermen. 

Pe  Jesus  wawa  kopa  klaska,  “  chako  17 
kyimta  kopa  nika,  pe  alki  nika  mamook 
mesika  fishermen  kopa  tillicum.” 

Pe  hyak  klaska  mash  klaska  net,  pe  18 
cooley  kyimta  kopa  yaka. 

Pe  waght  yaka  cooley  tenass  siah,  pe  19 
yaka  nanitch  James,  Zebedee  tenass,  pe 

John  yaka  ow,  midlite  kopa  klaska 
boat,  mamook  kloosh  klaska  nets  ; 

20  Pe  yaka  call  klaska ;  pe  hyak 
klaska  mash  klaska  papa,  konamoxt 
okoak  boat,  pe  okoak  men  klaxta  ma¬ 
mook  kopa  klaska,  pe  cooley  kyimta 
yaka. 

21  Pe  klaska  cooley  kopa  Capernaum. 
Pe  chako  Sunday  klaska  .cooley  kopa 
Sunday-house,  pe  yiem. 

22  Pe  klaska  kwah  kopa  yaka  wawa, 
kewa  yaka  delate  wawa,  wake  kakwa 
okoak  scribes. 

23  Pe  midlite  kopa  okoak  Sunday-house 
ikt  man,  yaka  midlite  tamanawus  turn- 
turn,  pe  yaka  hyas  wawa. — 

24  “  Jesus  kloosh  mika  halo  mamook 
ikta  kopa  nesika.  Mika  tike  mamook 
memaloose  nesika?  Nika  kumtux 
klaxta  mika  ;  kopa  Saghalie  Tyee  mika 
chako/’ 

25  Pe  Jesus  wawa,  kloosh  mika  kopet 
wawa,  tamanawus,  pe  chako  klahoney 
kopa  yaka.” 

Pe  okoak  tamanawus  elip  mamook  26 
kokshut  okoak  man,  pe  hyas  wawa,  pe 
alta  yaka  ckako  klahoney. 

Pe  konaway  klaska  kwah  kopa  ikta  27 
klaska  nanitck,  pe  klaska  konamoxt 
mamook  tumtum  kahta  okoak  chee 
mamook,  kewa  yaka  wawa  kopa  okoak 
tamanawus,  pe  hyak  klaska  mamook 
ikta  yaka  wawa. 

Pe  hyak  okoak  yiem  cooley  konaway  28 
kah  kopa  Galilee. 

Pe  alta  klask  chako  klahoney  kopa  29 
okoak  Sunday  house,  pe  klaska  klatawa 
kopa  Simon  pe  Andrew  klaska  house, 
konamoxt  James  pe  John. 

Pe  yaka  mamma  Simon’s  klootchman  30 
midlite  sick  kopa  waum  sick,  pe  klaska 
hyak  mamook  kumtux  Jesus. 

Pe  yaka  chako  iskim  yaka  lemah  pe  31 
mamook  midwhit  yaka,  pe  hyak  okoak 
waum  sick  klatawa,  pe  yaka  kloosh 
nanitch  klaska. 

Pe  tenass  polakilie,  alta  okoak  sun  32 
klatawa  keekwillie,  klaska  lolo  kopa 

yaka  konaway  klaxta  sick,  pe  klaxta 
midlite  tamanawus. 

33  Pe  konaway  tillicum  kopa  okoak 
town  klaska  midlite  Mahoney  kopa 
okoak  house. 

34  Pe  yaka  mamook  kloosh  konaway 
klaxta  sick  kopa  konaway  huloima 
sick  ;  pe  klaxta  midlite  tamanawus,  pe 
halo  yaka  tikke  okoak  tamanawus  spose 
wawa,  kewa  klaska  kumtux  yaka. 

35  Pe  elip  chako  sun  yaka  midwhit  pe 
cooley  kopa  stick,  pe  yawa  yaka  pray. 

36  Pe  Simon,  konamoxt  yaka  tillicum, 
klaska  cooley  kyimta  kopa  yaka. 

37  Pe  alta  klaska  klap  yaka,  pe  klaska 
wawa  kopa  yaka,  “  konaway  klaxta 
tikke  mika.” 

38  Pe  yaka  wawa  kopa  klaska,  “  kloosh 
nesike  cooley  kopa  huloima  towns,  spose 
nika  waght  yiem  yahwa  ;  kewa  nika 
chako  kopa  okoak  illahe.” 

39  Pe  yaka  yiem  kopa  konaway  Sunday- 
house  kopa  Galilee,  pe  yaka  mash  tama¬ 
nawus. 

Pe  ikt  leper  chako  kopa  yaka,  pe  yaka  40 
pray  pe  wawa  kopa  Jesus,  “  spose  mika 
tikke,  mika  skookum  spose  mamook 
kloosh  nika.” 

Pe  Jesus  delate  sick  tum-tum  kopa  41 
yaka,  pe  yaka  mash  yaka  lemah  kopa 
okoak  sick  man,  pe  wawa,  “  nawitka 
nika  tikke,  kloosh  mika  copet  sick.” 

Pe  alta  yaka  kopet  wawa,  pe  hyak  42 
okoak  sick  klatawa,  pe  okoak  man 
chako  kloosh. 

Pe  Jesus  wawa  kopa  yaka,  “  kloosh  43 
halo  mika  mamook  kumtux  klaxta  man 
kahta  mika  chako  kloosh. 

Pe  kloosh  mika  klatawa  kopa  laplet  44 
mamook  nanitch  yaka,  pe  potlatch  kopa 
yaka  ikta  Moses  wawa  ankutte,  spose 
man  chako  kloosh  kakwa  mika.” 

Pe  yaka  cooley  klahoney,  pe  hyak  ya-  45 
ka  mamook  kumtux  konaway  klaxta, 
pe  wake  kahta  Jesus  waght  cooley  kopa 
okoak  town ;  pe  yaka  midlite  kopa 
wilderness,  pe  tillicum  chako  kopa  kona¬ 
way  kah,  pe  cooley  kopa  yaka. 

A  2 

Chapter  2. 

1  Pe  waght  Jesus  klatawa  kopa  Caper¬ 
naum,  pe  tillicum  kumtax  yaka  midlite 
kopa  house. 

2  Pe  klaska  delate  liiyu,  wake  kahta 
konaway  klaska  midlite  kopa  house. 
Pe  yaka  yiem  kopa  klaska. 

3  Pe  lakit  man  klaska  lolo  ikt  sick  man 
kopa  yaka,  konaway  yake  itlwillie 
memaloost. 

4  Pe  wake  kahta  klaska  klap  kah  yaka 
midlite,  kewa  hiyu  tillicum ;  pe  klaska 
kokshut  okoak  house  kopa  saghalie,  pe 
klaska  mash  keekwillie  okoak  bed,  kah 
midlite  okoak  sick  man. 

5  Jesus  nanitch  kahta  klaska  skookum 
tumtum,  pe  yaka  v/awa  kopa  okoak  sick 
man,  “  Tenass,  nika  mash  konaway 
mika  tzeepie.” 

6  Pe  scribes  midlite  yahwa,  pe  klaska- 
mamook  tumtum  konamoxt. 

“  Ikta  mamook  okoak  man  peshak 

wawa ;  wake  klaxta  mask  nesika  me- 
sahtchie,  kopet  Sahalie  Tyee.” 

Pe  Jesus  kyak  kumtux  kakta  klaska  8 
mamook  tumtum,  pe  yaka  wawa  kopa 
klaska,  “  ikta  mamook  mesika  mamook 
tumtum  kopa  ikta  nika  wawa. 

Kakta  elip  wake  kyas  kull,  spose  9 
nika  wawa  kopa  okoak  sick,  nika  mask 
mika  tzeepie,  or  midwkit,  iskim  mika 
bed  pe  cooley  ? 

Kloosk  mesika  kumtux,  okoak  Sag-  10 
kalie  Tyee  tenass  midlite  skookum  kopa 
okoak  illakee,  spose  mask  tilkcum 
klaska  mesatchie.” 

Kakwa  yaka  wagkt  wakwa  kopa  ll 
okoak  sick,  “  kloosk  mika  midwkit, 
iskim  mika  bed,  pe  klatawa  kopa  mika 
bouse/’ 

Pe  kyak  yaka  mid  whit,  pe  iskim  yaka  12 
bed,  pe  konaway  klaska  nanitck  yaka 
cooley  pe  klaska  kwak,  pe  wawa  mahcie 
kopa  Sagkalie  Tyee,  “  wake  konsik 
nesika  nanitck  kakwa.” 

Pe  Jesus  wagkt  cooley  wake  siak  kopa  13 


12  ST.  MARK  2.  14. 

lake,  pe  hiyu  tillicum  chako  kopa  yaka, 
pe  yaka  yiem  kopa  klaska. 

14  Pe  yaka  nanitch  Levi,  Alpheus  yaka 
tenas,  yaka  iskim  taxes  kopa  tillicum, 
pe  Jesus  wawa  kopa  yaka  “  chako 
kyimta  nika.”  Pe  hyak  yaka  midwhit, 
pe  cooley  kyimta  yaka. 

15  Pe  alta  Jesus  iskim  muck-a-muck 
kopa  Levi  house,  pe  hiyu  publicans  pe 
masat-chie  tillicums  konamoxt  yaka, 
pe  yaka  disciples  ;  kewa  klaska  hiyu,  pe 
klaska  cooley  kyimta  kopa  yaka. 

16  Pe  okoak  Scribes  pe  Pharisees  klaska 
nanitch  yaka  muckamuck  konamoxt 
okoak  publicans  pe  masatchie  tillicum, 
pe  klaska  wawa  kopa  yaka  disciples, 
“  ikta  mamook  yaka  konamoxt  mucka¬ 
muck  kopa  okoak  publicans  pe  masat¬ 
chie  tillicums  V’ 

17  Pe  Jesus  kwahlan,  pe  wawa  klaska, 
“  sick  tillicums  tikke  doctor,  wake 
okoak  skookum;  nika  chako  spose  wawa 
okoak  masatchie  tillicums  killipie  klaska 
tumtum,  wake  okoak  kloosh  tillicums.” 

John  yaka  disciples,  pe  okoak  Phari-  18 
sees  ikt  ikt  sun  halo  iskim  muckamuck  ; 
pe  klaska  chako  wawa  yaka,  “  ikta 
mamook  John  yaka  disciples  pe  okoak 
Pharisees  halo  quansum  iskim  mucka¬ 
muck,  pe  mika  disciples  quansum  muck¬ 
amuck.” 

Pe  Jesus  wawa  kopa  klaska,  “  kahta  19 
spose  halo  muckamuck  kah  midlite  chee 
married.  Kahta  laylee  midlite  okoak 
man  chee  married,  wake  kahta  spose 
halo  muckamuck. 

Pe  alki  ikt  sun  okoak  chee  married  20 
man  klatawa,  pe  yahwa  alki  klaska  halo 
iskim  muckamuck. 

Wake  kahta  mamook  sew  chee  sail  21 
kopa  old  iktas,  alki  waght  kokshut 
okoat  old  iktas. 

Pe  halo  klaxt'a  mamook  midlite  chee  22 
wine  kopa  old  lipati,  kewa  hyak  kokshut 
okoak  lipati,  pe  okoak  wine  yaka  lost, 
mamook  midlite  chee  wine  kopa  chee 
lipati.” 

Pe  Jesus  cooley  kopa  okoak  sapalil  23 

illahe  kopa  Sunday,  pe  yaka  disciples 
iskim  okoak  sapalil. 

24  Pe  okoak  Pharisees  wawa  kopa  yaka, 
“  nanitch  mika  disciples  kokshut  okoak 

law  r 

25  Pe  Jesus  wawa  kopa  klaska,  “  halo 
mesika  kumtux  ikta  David  mamook  pe 
yaka  olo,  pe  okoak  klaxta  konamoxt 
yaka  % 

26  Kahta  yaka  cooley  kopa  Sahalie  tyee 
house,  kopa  ankuttee  Abiathar  yaka 
hyas  lap  let,  pe  yaka  muckamuck  okoak 
shew-bread  kopit  laplet  quansum  muck¬ 
amuck,  pe  yaka  potlatch  kopa  okoak 
yaka  konamoxt.” 

27  Pe  Jesus  wawa  kopa  klaska,  “  Sag- 
halie  Tyee  halo  mamook  man  spose 
kloosh  kopa  Sunday,  yaka  mamook 
Sunday  spose  kloosh  kopa  man.” 

28  Pe  waght  Saghalie  Tyee  tenass  yaka 
tyee  kopa  Sunday.” 

Chapter  3. 

Pe  Jesus  waght  cooley  kopa  Sunday-  1 
house,  pe  midlite  yawa  ikt  man,  mema- 
loost  yaka  lemah. 

Pe  klaska  watch  spose  alka  Jesus  2 
mamook  kloosh  yaka  leemah,  pe  alki 
klaska  mash  yaka  kopa  skookum  house, 
kewa  Sunday  okoak  sun. 

Pe  Jesus  wawa  kopa  okoak  man,  3 
memaloost  yaka  lemah,  “  kloosh  mika 
midwhit.” 

Pe  Jesus  wawa  kopa  konaway  klaska,  4 
“  kahta  okoak  law  spose  mamook 
kloosh  mamook  kopa  Sunday,  or  spose 
mamook  mesatchie  ?  Spose  potlatch 
life  kopa  tillicum,  or  spose  mamook  me- 
maloose?”  Pe  klaska  halo  wawa  ikta. 

Pe  Jesus  chako  solex,  pe  yaka  sick  5 
tumtum  kewa  klaska  kull  tumtum,  pe 
yaka  wawa  kopa  okoak  man,  “  mamook 
saghalie  mika  lemah  ”  ;  pe  yaka  ma¬ 
mook  saghalie  yaka  lemah,  pe  hyak 
yaka  chako  kloosh. 

6  Pe  okoak  Pharisees  klatawa  klahoney, 
pe  klaska  mamook  tumtum  konamoxt 
okoak  Herodians,  spose  mamook  me- 
moloose  yaka. 

7  Pe  Jesus  mamook  haul  yaka  disciples 
pe  klatawa  kopa  lake,  pe  delate  hiyu 
tillicums  kopa  Galilee  cooley  kyimta 
yaka. 

8  Pe  kopa  Judea,  pe  Jerusalem,  pe 
Idumea,  pe  inati  Jordan,  pe  klaska 
kopa  Tyre  pe  Sidon,  delate  hiyu,  klaska 
kwalam  kahta  yaka  hyas  mamook,  pe 
klaska  chako  kopa  yaka. 

9  Pe  yaka  wawa  kopa  yaka  disciples 
klosh  iskim  boat,  kewa  okoak  tillicum 
delate  hiyu. 

10  Kewa  konaway  klaxta  midlite  ikta 
sick,  kakwa  klaska  tikke  klap 
yaka. 

11  Pe  klaxta  midlite  mesatchie  tamana- 
wus,  alta  klaska  nanitch  yaka,  hyak 
klaska  klatawa  whim,  pe  klaska  wawa, 
“  mika  Saghalie  Tyee  tenass.” 

12  Pe  Jesus  wawa  kopa  klaska,  klosh 

halo  mesika  mamook  kumtux  klaxta 
kopa  nika.” 

Pe  yaka  klatawa  kopa  mountain,  pe  13 
yaka  call  klaxta  yaka  tikke,  pe  klaska 
cooley  kopa  yaka. 

Pe  yaka  mamook  laplet  kopa  totlum  14 
pe  moxt,  spose  alki  klaska  konamoxt 
yaka,  pe  klata  yiem  Pa  yake  mash 
klaska. 

Pe  midlite  skookum  kopa  klaska  15 
spose  mamook  klosh  kopa  sick  pe  mash 
klahoney  okoak  tamanawus. 

Pe  Simon  yaka  potlatch  name  Peter.  16 

Pe  James,  Zebedee  yaka  tenass,  pe  17 
John,  okoak  James  yaka  ow ;  yaka 
potlatch  klaska  name  Boanarges. 

Pe  Andrew,  pe  Philip,  pe  Barthole-  18 
mew,  pe  Matthew,  pe  Thomas,  pe 
James,  Alpheus  yaka  tenass,  pe  Thad- 
deus,  pe  Simon  okoak  Canaanite. 

Pe  Judas  Iscariot,  klaxta  mamook  19 
mesatchie  kopa  yaka. 

Pe  klaska  cooley  kopa  ikt  house  ;  20 
pe  waght  okoak  hiyu  tillicum  klap 

yaka,  pe  wake  kahta  klaska  mucka- 
muck. 

21  Pe  yaka  tillicum  kumtux  kah  yaka 
midlite,  pe  klaska  ckako  iskim  yaka, 
kewa  klaska  wawa  yaka  ckako  pelton. 

22  Pe  okoak  Scribes  ckako  kopa  Jerusa¬ 
lem,  klaska  wawa,  midlite  Beelzebub 
kopa  yaka,  pe  kopa  lejoab,  yaka  mash 
klahoney  tamanawus. 

23  Pe  yaka  call  klaska  pe  yaka  wawa, 
“  kahta  alki  lejoab  mash  klahoney  le¬ 
joab  r 

24  Pe  spose  okoak  tillicum  kopa  ikt  illa- 
hee  konamoxt  fight  wake  kahta  klaska 
skookum  ! 

25  Pe  spose  okoak  tillicum  kopa  ikt 
house  halo  konamoxt  tumtum,  wake 
kahta  klaska  kloosh. 

26  Pe  spose  lejoab  konamoxt  solex  kopa 
lejoab  wake  kahta  yaka  skookum  ;  alki 
yaka  kopet. 

27  Wake  kahta  klaxta  klatawa  kopa 
skookum  man,  yaka  house,  pe  mamook 
mesatchie  yaka  iktas,  kopet  spose  alki 

yaka  elip  kow  okoak  skookum  man, 
yawa  alki  yaka  mamook  mesatchie  yaka 
house. 

Delate  nika  wawa  kopa  mesika ;  alki  28 
saghalie  tyee  mamook  klahowya  kopa 
konaway  klaxta  mesatchie,  pe  klaxta 
mestachie  wawa  kopa  yaka. 

Pe  klaxta  mestachie  wawa  kopa  Holy  29 
Spirit,  wake  konsick  alki  Saghalie  Tyee 
mamook  klahowya  kopa  yaka,  kewa 
elip  mesatchie  ikta  yaka  wawa.” 

Kewa  klaska  wawa,  “  midlite  me-  30 
satchie  tumtum  kopa  yaka.” 

Pe  hiyu  tillicum  midlite  wake  siah  31 
kopa  yaka,  pe  klaska  wawa  kopa  yaka. 

“  Nanitch  mika  mamma,  pe  mika  ow  32 
tikke  klap  mika.” 

Pe  Jesus  wawa  kopa  klaska,  “  klaxta  33 
nika  mamma,  pe  klaxta  nika  ow  ?” 

Pe  yaka  nanitch  okoak  tillicum  wake  34 
siah  kopa  yaka,  pe  yaka  wawa,  “  okoak 
nika  mamma,  pe  okoak  nika  ow. 

Kewa  klaxta  mamook  ikta  Saghalie  35 
Tyee  tikke,  yaka  nika  ow,  pe  yaka  nika 
mamma.” 

Chapter  4. 

1  Pe  waght  Jesus  yiem  wake  siah  kopa 
chuck,  pe  hiyu  tillicum  cooley  kah  yaka 
midlite,  pe  yaka  klatawa  midlite  kopa 
boat,  pe  okoak  boat  tenass  siah  kopa 
illahe,  pe  konaway  tillicum  midlite  kopa 
illahee. 

2  Pe  yaka  yiem  kopa  klaska,  pe  yaka 
wawa  ; 

3  “  Kloosh  mesika  kumtux ;  ikt  man 
klatawa  mash  seed  kopa  illahee. 

4  Pe  kah  yaka  mash  okoak  seed,  ikt-ikt 
klap  kopa  wayhut,  pe  kilakila  chako 
muckamuck  yaka. 

5  Pe  ikt-ikt  klap  kopa  stone  illahee  kah 
halo  keekwillie  illahee,  pe  hyak  yaka 
chako  hyas,  kewa  yaka  halo  keekwillie 
illahee. 

6  Pe  alta  okoak  sun  chako  skookum,  pe 
mamook  memaloose  yaka,  kewa  halo 
keekwillie  yaka  lapeah. 

7  Pe  ikt-ikt  klap  kopa  needle  stick 

illahee,  pe  needle  stick  tolo  yaka  pe 
wake  kahta  yaka  chako  kloosh  ; 

Pe  ikt-ikt  klap  kloosh  illahee,  pe  yaka  8 
chako  kloosh,  pe  tolo  hiyu  seed,  some 
klone  totlum,  some  tahum  totlum,  pe 
some  ikt  hundred.” 

Pe  Jesus  wawa  kopa  klaska,  “  klaxta  9 
midlite  kwahlan,  kloosh  yaka  kwahlan, 
ikta  nika  wawa.” 

Pe  alta  okoak  hiyu  tillicum  klatawa,  10 
pe  yaka  disciples  tikke  kumtux  ikta 
okoak  yaka  chee  wawa. 

Pe  Jesus  wawa  kopa  klaska,  “  alki  11 
mesika  kumtux  oko>ak  kull  ikta  kopa 
Saghalie  Tyee,  pe  klaxta  midlite  kla- 
honey,  hyas  kull  spose  klaska  kumtux. 

Klaska  kakvya  nanitch  pe  halo  klaska  12 
nanitch,  klaska  kwahlan  pe  halo  klaska 
kumtux ;  kakwa  klaska  halo  killipie 
tumtum,  pe  mash  klaska  mesatchie.” 

Pe  yaka  wawa  kopa  klaska,  “  spose  13 
mesika  halo  kumtux  okoak  wawa, 
kahta  alki  mesika  kumtux  konaway 
nika  wawa. 

14  Saghalie  Tyee  wawa  kakwa  seed. 

15  Pe  klaxta  midlite  wayhut  tumtum, 
hyak  lejoab  chako  iskim  okoak  seed, 
spose  klap  kopa  klaska  tumtum. 

16  Pe  klaxta  midlite  tumtum  kakwa 
stone  illahee,  chee  klaska  klap  okoak, 
klosh  wawa,  pe  klaska  kiosk  tumtum. 

17  Pe  okoak  wawa  halo  klatawa  keek- 
willie  kopa  klaska  tumtum,  pe  spose 
klaska  klap  sick,  or  klap  kull  kopa 
Saghalie  Tyee  wawa,  hyak  klaska  sick 
tumtum. 

18  Pe  klaxta  midlite  tumtum  kakwa 
needle  stick,  spose  okoak  wawa  klap 
klaska  tumtum. 

19  Hyak  okoak  tseepie  mamook,  pe 
okoak  olo  kopa  chickamin,  pe  huloima 
ikta,  mamook  memaloose  okoak  klosh 
wawa. 

20  Pe  klaxta  midlite  tumtum  kakwa 
kloosh  illahee ;  spose  klaska  kwalan 
okoak  wawa,  pe  mamook  midlite  kopa 
klaska  tumtum ;  hyak  yaka  chako 
kloosh,  pe  mamook  killapie  seed,  seme 

klone  totlum  some  taghum  totlum,  pe 
some  ikt  hundred/’ 

Pe  Jesus  wawa  kopa  klaska,  “  wake  21 
kahta  mesika  mash  candle  keekwillie 
kopa  box,  or  keekwillie  kopa  bed ; 
mesika  mamook  saghalie  kopa  latab  ? 

Wake  kahta  spose  ipsoot  kopa  ikta.  22 
Alki  yaka  klahoney  konaway  okoak 
ipsoot. 

Spose  klaxta  midlite  kwolahn  tikke  23 
kumtux,  klosh  yaka  kumtux.” 

Pe  Jesus  wawa  kopa  klaska,  “  klosh  24 
nanitch  ikta  mesika  kwolahn  !  Kahta 
mesika  mamook  itlan,  alki  waght  me¬ 
sika  klap  kakwa  ;  pe  klaxta  kwolahn 
alki  yaka  klap  waght  hiyu. 

Klaxta  midlite  ikta  alki  waght  yaka  25 
klap  ;  pe  klaxta  halo  midlite  ikta  alki 
yaka  lost  kanaway.” 

Pe  yaka  wawa,  “  kakwa  okoak  Sag-  26 
halie  Tyee  mamook,  spose  klaxta  man 
mash  seed  kopa  illahee. 

Pe  yaka  sleep,  pe  waght  midwit  27 
polakilly  pe  sun,  pe  okoak  seed 

chako  saghalie,  halo  yaka  kumtux 
kahta. 

28  Kewa  okoak  illahee  mamook  chako 
ikta  kopa  yaka  tumtum ;  elip  tenass 
tipso,  kimta  latet,  pe  alta  okoak  latet 
pahtl  kopa  klosh  sapolel. 

29  Pe  alta  okoak  sapolel  chako  fire,  hyak 
okoak  man  mamook  cut  kopa  yaka 
knife.” 

30  Pe  yaka  wawa,  “  kahta  okoak  Sag¬ 
halie  Tyee  mamook  kopa  okoak  illahee  ? 

31  Kakwa  ikt  tenass  mustard  seed,  spose 
klaxta  mash  kopa  illahee,  yaka  elip 
tenass  kopa  kanaway  seed. 

32  Pe  alta  yaka  chako  hyas,  pe  yaka  elip 
hyas  kopa  kanaway  tipso,  hiyu  yaka 
lemah  ;  pe  okoak  tenass  kilakila  chako 
midlite  kopa  yaka  lemah  spose  sleep.” 

33  Pe  kopa  hiyu  kakwa  yiem  yaka  wawa 
kopa  klaska,  kahta  wake  chako  till 
klaska  kwolan. 

34  Pe  alta  kanaway  tillicum  klataway, 
pe  yaka  mamook  kumtux  yaka  dis¬ 
ciples  kanaway  okoak  yiem. 

Pe  chako  tenass  polakilie  yaka  wawa  35 
kopa  klaska,  “  kloosh  nesika  klatawa 
inati.” 

Pe  klaska  lolo  yaka  kopa  ship,  pe  36 
waght  midlite  ikt-ikt  tenass  boat. 

Pe  chako  skookum,  wind,  pe  okoak  37 
chuck  clap  kopa  ship  pe  mamook  pahtl 
yaka. 

Pe  Jesus  midlite  kopa  oputs,  pe  yaka  38 
sleep  ;  pe  klaska  mamook  get  up  yaka, 
pe  klaska  wawa  “  Tyee  halo  mika  turn- 
turn  kopa  alki  nesika  memaloose.” 

Pe  yaka  midwit,  pe  mamook  kapit  39 
okoak  wind,  pe  yaka  wawa  kopa  okoak 
mesatchie  chuck,  “kloosh  kapit.”  Pe 
okoak  wind  kapit,  pe  delate  chako 
kloosh  okoak  chuck. 

Pe  yaka  wawa  kopa  klaska,  “  ikta  40 
mamook  mesika  kwass  ?  ikta  wake  me- 
sika  skookum  tumtum  V’ 

Pe  klaska  chako  kwass  pe  konamoxt  41 
wawa,  “  kahta  huloima  okoak  man 
kewa  okoak  wind  pe  okoak  chuck  hyak 
mamook  ikta  yaka  wawa  ?” 


26 


ST.  MARK 


5. 1. 

Chapter  5. 

1  Pe  klaska  klap  kopa  inati,  kopa 
okoak  Gadarenes  klaska  illahe. 

2  Pe  alta  yaka  klatawa  kopa  illake  pe 
ikt  tamanawus  man  klap  yaka. 

3  Pe  okoak  man  kwansum  midlite  kah 
memaloose  tillicum,  pe  wake  kahta 
klaxta  mamook  kow  yaka,  kultus  spose 
chain. 

4  Kwansum  yaka  kokshut  okoak  chains 
pe  okoak  skookum  chickamin  spose  kow 
yaka  ;  pe  wake  klaxta  tolo  yaka. 

5  Pe  kwansum,  polakilie  pe  sun,  yaka 
cooley  kopa  mountain  pe  kopa  mema¬ 
loose  illahe,  hyas  yaka  wawa,  pe 
mamook  kokshut  yaka  skin  kopa 
stone. 

6  Pe  yaka  nanitch  Jesus  kopa  siah,  pe 
yaka  hyak  cooley  kopa  yaka,  pe  pray 
kopa  yaka. 

7  Pe  yaka  hyas  wawa,  “  ikta  nika  ma¬ 
mook  kopa  mika,  Jesus,  mika  tenass 
kopa  okoak  hyas  Saghalie  Tyee  ?  Nika 

wawa  mika  kopa  Saghalie  Tyee,  kloosh 
halo  mika  mamook  ikta  kopa  nika.” 

Pe  Jesus  wawa  kopa  yaka,  “  kloosh  8 
mika  chako  klahoney  kopa  okoak  man, 
mika  masatchie  tamanawus.” 

Pe  Jesus  wawa,  “  klaxta  mika  9 
name  ?”  Pe  yaka  wawa,  “  nika  name 
Legion  ;  kewa  nesika  hiyu.” 

Pe  okoak  tamanawus  wawa  kopa  10 
Jesus,  “  kloosh  halo  mika  mash  nesika 
kopa  si  ah.” 

Midlite  teraass  siah  hiyu  kushoo,  pe  11 
klaska  mukamuk. 

Pe  kanaway  okoak  tamanawus  wawa  12 
kopa  Jesus,  “  kloosh  mash  nesika  kopa 
okoak  kushoo.” 

Pe  Jesus  wawa  klaska,  “  kloosh.”  13 
Pe  kanaway  okoak  mesatchie  tamana¬ 
wus  mash  okoak  man,  pe  klatawa  kopa 
okoak  kushoo,  pe  okoak  kushoo  delate 
kooley  kopa  chuck,  pe  klaska  mimaloose 
(kakwa  moxt  thousand). 

Pe  klaxta  kloosh  nanitch  okoak  ku-  14 
shoo  klaska  chako  kwass,  pe  klaska 

cooley  kopa  town,  pe  mamook  kumtux 
kanaway  klaxta,  pe  klaska  cooley  na- 
nitch  spose  delate  okoak  wawa. 

15  Pe  klaska  klap  Jesus,  pe  klaska 
nanitch  okoak  ankutte  pahtl  kopa  me- 
satchie  tamanawus,  pe  yaka  midlite 
iktas,  pe  chako  kloosh  yaka  tumtum,  pe 
klaska  kwass. 

16  Pe  klaxta  nanitch  ikta  Jesus  ma¬ 
mook,  klaska  mamook  kumtux  okoak 
tillicum  ikta  klaska  nanitch  kopa  okoak 
man,  pe  kopa  okoak  kushoo. 

17  Pe  klaska  wawa  kopa  Jesus  spose 
yaka  klatawa  mash  klaska  illahe. 

18  Pe  alta  yaka  klap  kopa  ship,  okoak 
ankutte  tamanawus  hyas  tikke  kona- 
moxt  yaka. 

19  Pe  Jesus  halo  tikke,  pe  yaka  wawa 
kopa  okoak  man,  “  kloosh  mika  klatawa 
kopa  mika  house,  pe  kopa  mika  tillicum, 
pe  mamook  kumtux  klaska  kahta  hyas 
ikta  Saghalie  Tyee  mamook  kopa  mika, 
pe  kahta  yaka  mamook  klahowya  kopa 
mika.” 

Pe  yaka  klatawa  kopa  Decapolis,  pe  20 
mamook  yiem  kahta  Jesus  mamook 
kopa  yaka,  pe  konaway  tillicum  kwah. 

Pe  alta  Jesus  ko  kopa  inati,  pe  hiyu  21 
tillicum  chako  kopa  yaka,  pe  yaka 
midlite  wake  siah  kopa  chuck. 

Pe  ikt  tyee  kopa  Sunday-house  chako  22 
kopa  yaka,  Jairus  yaka  name,  pe  yaka 
whim  kopa  Jesus  lapee. 

Pe  yaka  wawa  kopa  Jesus,  “  nika  23 
tenass  klootchman  wake  siah  mema- 
loose,  kloosh  mika  chako  mamook  mid¬ 
lite  mika  leemah  kopa  yaka,  pe  alki 
yaka  chako  kloosh,  wake  alki  yaka 
memaloose.” 

Pe  Jesus  cooley  konamoxt  yaka  ;  pe  24 
hiyu  tillicum  cooley  kyimta  kopa  yaka, 
pe  mamook  kwutl  yaka. 

Pe  ikt  klootchman  midlite  sick  kopa  25 
totlum  pe  moxt  cold. 

Pe  yaka  klap  kul  mamook  kopa  hiyu  26 
doctor,  pe  alta  kopet  yaka  chickamin, 
pe  halo  yaka  chako  kloosh  ;  yaka  chako 
more  sick. 

27  Pe  yaka  hear  kopa  Jesus,  pe  yaka 
chako  kymta  kopa  yaka,  pe  yaka  tenass 
iskim  Jesus  yaka  coat. 

28  Kewa  yaka  wawa,  “  spose  nika  te¬ 
nass  iskim  yaka  iktas,  alki  nika  chako 
kloosh.” 

29  Pe  hyak  yaka  sick  chako  dry,  pe  yaka 
kumtux  alta  yaka  kloosh. 

30  Pe  Jesus  waght  kumtux  kakwa  spose 
ikta  klattawa  klahoney  kopa  yaka,  pe 
yaka  killapie  seahose  pe  wawa,  “  klaxta 
iskim  nika  iktas  V’ 

31  Pe  yaka  disciples  wawa  kopa  yaka, 
“  mika  nanitch  kahta  hiyu  tillicum 
mamook  kwutl  mika,  pe  mika  wawa 
klaxta  kwutl  nika  V’ 

32  Pe  yaka  nanitch  spose  kah  midlite 
okoak  klaxta  iskim  yaka  iktas. 

33  Pe  okoak  klootchman  chako  kwass, 
pe  yaka  whim  kopa  Jesus  seahose  pe 
mamook  kumtux  Jesus  ikta  yaka  ma¬ 
mook. 

34  Pe  Jesus  wawa  kopa  yaka  ;  “  tenas, 
mika  skookum  tumtum,  kakwa  mika 

kopet  sick,  kloosh  mika  kopet  kwass 
pe  mika  cooley,  alta  mika  chako 
kloosh/’ 

Jesus  halo  alta  kopet  wawa,  petillicum  35 
chako  klahoney  kopa  okoak  Sunday- 
house  tyee  yaka  house,  pe  klaska  wawa, 

“  mika  tenass  alta  memaloose,  kloosh 
mika  kopet  haul  okoak  tyee.” 

Pe  alta  Jesus  hear  ikta  klaska  wawa,  36 
pe  yaka  wawa  kopa  okoak  Sunday- 
house  tyee,  “  Halo  mika  kwass,  kloosh 
mika  skookum  tumtum.” 

Pe  Jesus  halo  tikke  klaxta  konamoxt  37 
yaka,  kopet  Peter,  pe  James,  pe  John, 
James  yaka  ow. 

Pe  Jesus  kokopa  house  okoak  Sunday-  38 
house  tyee,  pe  yaka  nanitch  kahta  hiyu 
tillicum,  pe  kahta  klaska  hiyu  cry. 

Pe  alto  yaka  cooley  inside,  pe  yaka  39 
wawa,  “  ikta  mamook  mesika  hiyn  cry  ? 
Okoak  tenass  klootchman  halo  mema¬ 
loose,  kopet  yaka  sleep.” 

Pe  klaska  hyas  heehe  kopa  yaka.  Pe  40 
yaka  mash  kanaway  klaska  klahoney, 

kopet  okoak  papa  pe  mamma,  pe  okoak 
yaka  konamoxt,  pe  cooley  kah  midlite 
okoak  tenass  klootchman. 

41  Pe  Jesus  iskim  okoak  tenass  klootch¬ 
man  yaka  leemah,  pe  wawa  kopa  yaka, 
“  Talitha  cumi, — tenass  klootchman 
kloosh  mika  midwit.” 

42  Pe  hyak  okoak  tenass  klootchman 
midwit,  pe  cooley,  kewa  yaka  totlum  pe 
moxt  cold.  Pe  klasks  kwah  kopa  hyas 
kwah. 

43  Pe  Jesus  wawa,  “  kloosh  halo  mesika 
mamook  kumtux  klaxta ;  pe  kloosh 
mesika  potlatch  yaka  muckamuck.” 

Chapter  6. 

1  Pe  yaka  cooley  klahoney  kopa  yawa, 
pe  chako  kopa  yaka  illahee  ;  pe  yaka 
disciples  cooley  kyimta  yaka. 

2  Pe  alta  chako  Sunday,  pe  yaka  klata- 
way  yiem  kopa  Sunday-house  ;  pe  hiyu 
klaxta  hear  yaka,  pe  klaska  kwah  pe 
wawa,  “  kah  yaka  klap  okoak  ?  pe 

klaxta  mamook  kumtux  yaka  okoak 
liyas  kull,  kahta  yaka  mamook  hyas 
ikta  kopa  yaka  lemah  ? 

Wake  yaka  okoak  carpenter,  tenass  3 
kopa  Mary,  ow  kopa  James,  pe  Joses  pe 
Judas  pe  Simon  ?  pe  okoak  klootchman 
yaka  ow  klaska  waght  konamoxt  ne- 
sika.”  Pe  klaska  chako  solex  kopa 
yaka. 

Pe  Jesus  wawa  kopa  klaska,  “  spose  4 
laplet  midlite  kopa  Imloima  illahe,  pe 
tillicum  kloosli  nanitch  yaka ;  pe  wake 
kakwa  spose  yaka  midlite  kopa  yaka 
illahe,  konamoxt  yaka  tillicum,  midlite 
kopa  yaka  house.” 

Pe  wake  kahta  yaka  mamook  5 
hyas  ikta  yawa,  kapit  kopa  wake 
hiyu  sick  tillicum,  yaka  mash  yaka 
lemah  kopa  klaska,  pe  mamook  kloosh 
klaska. 

Pe  yaka  kwah  kopa  klaska  tseepee  6 
tumtum.  Pe  yaka  cooley  yiem  kopa 
konaway  kah  klaska  illahe. 

Pe  yaka  call  okoak  totlum  pe  moxt  7 

B 

pe  mash  klaska  moxt-moxt ;  pe  pot¬ 
latch  klaska  skookum  kopa  masatchie 
tamanawus. 

8  Pe  yaka  halo  tikke  spose  klaska  lolo 
ikta,  kapit  cooley  stick  ;  halo  iktas,  halo 
sapolil,  pe  halo  chickamin. 

9  Kopet  stick  shoes  kopa  klaska  lapee, 
pe  halo  moxt  coat  kopa  ikt  man. 

10  Pe  yaka  wawa  kopa  klaska,  spose 
mesika  klap  kopa  ikt  illahee,  kloosh 
mesika  midlite  kopa  ikt  house,  pe  halo 
mash,  kopet  spose  cooley  kopa  huloima 
illahee. 

11  Pe  klaxta  halo  tikke  mesika,  pe  halo 
iskim  ikta  mesika  wawa  ;  spose  mesika 
klatawa  klosh  mesika  mash  okoak  illa¬ 
hee  midlite  mesika  lapee,  witness  kopa 
klaska.  Nika  delate  wawa  kopa  mesika 
alki  elip  wake  kull  kopa  Sodom  pe 
Gomorrah  spose  hyas  judgement. 

12  Pe  klaska  cooley  klahoney,  pe  yiem 
spose  tillicum  killapie  tumtum. 

13  Pe  klaska  mash  hiyu  mesatchie  tama¬ 
nawus,  pe  mamook  lamachin  kopa 

glease  klaxta  sick,  pe  mamook  kloosh 
klaska. 

Pe  king  Herod  kumtux  kopa  yaka,  pe  14 
yaka  wawa  John  the  Baptist  midwhit 
kopa  kah  yaka  memaloose,  kakwa  de¬ 
late  skookum  ikta  yaka  mamook. 

Huloima  tillicum  wawa  Elias ;  pe  15 
waght  huloima  tillicum  wawa,  kakwa 
spose  ankutte  prophet  chako  killapie. 

Pe  alta  Herod  yaka  kumtux,  pe  yaka  16 
wawa,  nawitka  John  okoak,  klaxta  nika 
mash  latet ;  yaka  waght  midwhit  kopa 
kah  yaka  memaloose. 

Nawitka  Herod  mamook  kow  John  17 
pe  mash  kopa  skookum  house,  kewa 
Herodias  tikke,  klootchman  kopa  yaka 
ow,  Philip  ;  kewa  Herod  married  kopa 
yaka. 

Pe  John  wawa  kopa  Herod,  halo  ka-  18 
kwa  kopa  law  spose  mika  iskim  mika 
ow  yaka  klootchman. 

Kakwa  Herodias  solex  kopa  John,  19 
tikke  mamook  memaloose  yaka,  pe 
wake  kahta ; 

20  Kewa  Herod  quass  kopa  John,  yaka 
kumtux  yaka  kloosh  man,  pe  kloosh 
nanitch  yaka ;  pe  ikta  yaka  wawa, 
yaka  kloosh  tumtum,  pe  mamook  hiyu 
ikta. 

21  Pe  okoak  sun  kah  Herod  born,  yaka 
potlatch  mukamuk  kopa  hyas  tyees,  pe 
hvas  captains,  pe  haioima  tyees  kopa 
Galilee  ; 

22  Pe  alta  Herodias’  tenass  klootchman 
cooley  kah  klaska  midlite,  pe  danced, 
pe  mamook  kloosh  tumtum  kopa  He¬ 
rod,  konamoxt  konaway  tyee,  pe  king 
wawa  kopa  okoak  tenass  klootchman, 
“  klosh  mika  wawa  ikta  mika  tikke  pe 
alki  nika  potlatch  mika/’ 

23  Pe  yaka  sware,  “  ikta  mika  tikke  alki 
nika  potlatch  mika,  kopa  sitkum  nika 
illahe.” 

24  Pe  yaka  klattawa  wawa  kopa  yaka 
mamma,  “ikta  alki  nika  ask?”  Pe 
yaka  wawa,  “  John  the  Baptist’s  latet.” 

25  Pe  yaka  killapie  hyak  kopa  king  pe 
wawa  yaka,  “nika  tikke  spose  mika 

potlatch  nika  alki,  John  the  Baptist 
yaka  latet.” 

Pe  okoak  king  klap  delate  sick  turn-  26 
turn  ;  pe  wake  kahta  yaka  kilapie  ikta 
yaka  wawa,  kewa  yaka  shame  kopa 
konaway  okoak  tyee. 

Pe  hyak  okoak  king  mash  ikt  man  27 
kopa  skookum  house,  pe  yaka  mash 
yaka  latet. 

Pe  yaka  lolo  yaka  latet  pe  potlatch  28 
kopa  okoak  tenas  klootchman  ;  pe  okoak 
tenas  klootchman  potlatch  kopa  yaka 
mamma. 

Pe  yaka  disciples  kumtux  okoak  pe  29 
klaska  iskim  yaka  itlwillie  pe  mash  kah 
memaloose  til  lien  m. 

Pe  okoak  apostles  konamoxt  cooley,  30 
kopa  Jesus,  pe  mamook  kumtux  yaka 
konaway  ikta  klaska  mamook  pe  waght 
ikta  klaska  yiem. 

Pe  yaka  wawa  kopa  klaska,  kloosh  31 
mesika  chako  tenas  si'ah  kah  halo  tilli- 
cum,  pe  kopet  mamook  tenas  laylee, 
kewa  kwansum  hiyu  tillicum  chako 

kopa  klaska,  pe  wake  kahta  klap  muk- 
amuk. 

32  Pe  klaska  klatawa  kopa  boat,  pe 
cooley  kali  halo  tillicum. 

33  Pe  okoak  tillicum  nanitch  klaska 
klatawa  pe  hiyu  klaska  kumtux  kali 
alki  yaka  cooley,  pe  klaska  hyak  cooley 
kopa  lapee,  pe  klaska  elip  ko  kali 
alki  yaka  midlite. 

34  Pe  Jesus,  alta  yaka  ko  kopa  illa- 
liee,  pe  yaka  nanitch  hiyu  tillicum,  pe 
yaka  sick  tumtum  kopa  klaska,  kewa 
klaska  kakwa  lamoto  spose  halo  klaxta 
kloosh  nanitch,  pe  yaka  waght  yiem 
kopa  klaska. 

35  Pe  alta  wake  siah  polakalie,  pe  yaka 
disciples  chako  kopa  yaka,  pe  wawa, 
“halo  ikta  midlite  kopa  okoak  illahee, 
pe  alta  wake  siah  polakalie. 

36  Klosh  rnika  mash  okoak  tillicums,  pe 
wawa  klaska  spose  klatawa  kah  house 
midlite,  pe  makook  sapolil ;  kewa  halo 
ikta  klaska  mukamuk.” 

37  Yaka  wawa  kopa  klaska,  “klosh  me- 

sika  potlatch  klaska  mukamuk.”  Pe 
klaska  wawa  kopa  yaka,  “mika  tikke 
spose  nesika  cooley  makook  moxt  hun¬ 
dred  penny  kopa  sapolil  pe  potlatch 
klaska  mukamuk  ?” 

Yaka  wawa  kopa  klaska,  “  konsik  me-  38 
sika  sapolil  ?  Klatawa  nanitch.”  Pe 
alta  klaska  kumtux  klaska  wawa, 

“  kwinnum,  pe  moxt  fishes.” 

Pe  yaka  mamook  midlite  konaway  39 
klaska  kopa  pechugh  tipso. 

Pe  ikt-ikt  midlite  kwinnum  totlum,  40 
pe  ikt-ikt  midlite  ikt  hundred. 

Pe  alta  yaka  iskim  okoak  kwinnum  41 
sapolil  pe  okoak  moxt  fishes,  pe  yaka 
nanitch  kopa  saghalie,  pe  yaka  bless 
okoak  sapolil,  pe  mamook  kokshut,  pe 
potlatch  kopa  yaka  disciples,  spose  lolo 
kopa  klaska ;  pe  okoak  moxt  fishes 
waght  yaka  kokshut  pe  potlatch  kopa 
konaway  klaska. 

Pe  konaway  klaska  mukamuk,  pe  42 
chako  pahtl. 

Pe  klaska  iskim  totlum  pe  moxt  43 

basket  kopa  okoak  kokshut  sapolil  pe 
fish. 

44  Kakwa  kwinnum  thousand  man, 
klaxta  mukamuk  kopa  okoak  sapolil. 

45  Pe  alta  yaka  wawa  yaka  disciples 
spose  klaska  cooley  kopa  boat,  pe  kla- 
tawa  inati  kopa  Bethsaida. 

46  Pe  alta  yaka  kopet  mash  okoak  hiyu 
tillicum,  pe  yaka  klatawa  kopa  moun¬ 
tain  spose  pray. 

47  Pe  alta  chako  polakalie,  pe  okoak 
boat  midlite  sitkum  kopa  chuck,  pe 
Jesus  midlite  kopa  illahee. 

48  Pe  yaka  nanitch  klaska  mamook 
skookum  issik  ;  kewa  okoak  wind  me- 
satchie  kopa  klaska  ;  pe  kakwa  lakit 
watch  kopa  polakilie  yaka  chako  kopa 
klaska,  cooley  saghalie  kopa  chuck,  pe 
kakwa  spose  alki  klattawa  inati  kopa 
klaska. 

49  Pe  alta  klaska  nanitch  yaka  cooley 
saghalie  kopa  chuck,  klaska  tumtum 
tamanawus,  pe  klaska  hyas  wawa  ; 

50  Kewa  konaway  klaska  nanitch  yaka, 

pe  klaska  kwass.  Pe  hyak  yaka  wawa 
kopa  klaska,  “  kloosh  mesika  skookum 
tumtum  ;  nika  ;  wake  mesika  kwass.” 

Pe  yaka  klatawa  kopa  klaska  boat,  51 
pe  okoak  wind  kopet ;  pe  klaska  delate 
kwah  kopa  klaska  tumtum. 

Kewa  klaska  mash  tumtum  kopa  52 
okoak  hyas  mukamuk  ;  pe  klaska  tum¬ 
tum  chako  kull. 

Pe  alta  klaska  ko  inati  kopa  Gen-  53 
nesaret  illahe. 

Pe  alta  klaska  klatawa  kopa  illahe,  54 
pe  hyak  klaska  kumtux  yaka. 

Pe  hyak  klaska  cooley  kopa  konaway  55 
okoak  illahe,  pe  klaska  lolo  okoak  sick 
tillicum  midlite  kopa  bed,  kah  yaka 
midlite. 

Pe  konaway  kah  yaka  cooley,  kopa  56 
tenas  town,  kopa  hyas  town,  pe  kah 
halo  town,  klaska  lolo  okoak  sick  tilli¬ 
cum,  pe  mamook  midlite  kopa  wayhut, 
spose  yaka  mamook  klahowyum  klaska ; 
pe  konaway  klaxta  iskim  yaka  passisie, 
hyak  klaska  chako  kloosh. 

Chapter  7. 

1  Pe  alta  chako  kopa  yaka  okoak 
Pharisees,  pe  ikt-ikt  okoak  Scribes, 
klaska  chako  kopa  Jerusalem. 

2  Pe  klaska  nanitch  ikt-ikt  yaka  dis¬ 
ciples  mukamuk  sapolil  pe  halo  klaska 
elip  wash  klaska  lemah,  pe  klaska  wawa, 
“  halo  kloosh.” 

3  Kewa  okoak  Pharisees,  pe  konaway 
okoak  Jews,  spose  halo  klaska  quansum 
wash,  wake  kahta  mukamuk,  kakwa 
okoak  ankutte  tillicum  wawa. 

4  Pe  spose  klaska  chako  killapie  kopa 
makook  house,  wake  kahta  klaska  muk¬ 
amuk,  spose  halo  elip  wash.  Pe  hiyu 
huloima  ikta  klaska  kloosli  nanitch, 
mamook  wash  kopa  lapot,  pe  kettle,  pe 
latab. 

5  Pe  okoak  Pharisees  pe  Scribes  klaska 
ask  yaka,  “  ikta  mamook  mika  dis- 
c  pies  halo  cooley  kakwa  okoak  old  tilli- 
c  m  wawa,  kewa  klaska  mukamuk  pe 
halo  elip  wash  klaska  lemah  V’ 

Yaka  killapie  wawa  kopa  klaska,  6 
“  Esaias  delate  wawa  kopa  mesika 
kliminawhit,  okoak  tillicum  kloosh 
wawa  kopa  nika  kopa  klaska  laboosh, 
pe  klaska  tumtum  siah  kopa  nika. 

Pe  dilate  kultus  wawa  kahta  klaska  7 
pray  kopa  nika,  pe  klaska  yiem  kopa 
man  yaka  law. 

Kewa  mesika  ipsoot  ikta  Saghalie  8 
Tyee  wawa  pe  mesika  mamook  saghalie 
ikta  man  wawa  kopa  mamook  wash 
lapot,  pe  kettle,  pe  hiyu  huloima  ikta 
mesika  mamook.” 

Pe  yaka  wawa  kopa  klaska,  “  delate  9 
mesika  elip  tikke  ikta  man  wawa,  pe  me¬ 
sika  mash  siah  ikta  Saghalie  Tyee  wawa. 

Kewa  Moses  wawa,  kloosh  nanitch  10 
mika  papa  pe  mika  mamma  ;  pe  klaxta 
mesatchie  wawa  kopa  yaka  papa  or 
yaka  mamma  klosh  yaka  memaloose. 

Pe  mesika  wawa  spose  klaxta  man  11 
kultus  wawa  kopa  yaka  papa  or  yaka 
mamma. 

Pe  wake  mesika  tikke  spose  yaka  12 

waght  mamook  ikta  kopa  yaka  papa  or 
yaka  mamma. 

13  Mesika  mamook  wake  skookum 
okoak  saghalie  tyee  wawa  kopa  okoak 
old  tillicum  wawa  ;  pe  hiyu  kakwa  ikta 
mesika  mamook.” 

14  Pe  alta  yaka  call  konaway  okoak 
tillicum  kopa  yaka,  pe  yaka  wawa  kopa 
klaska,  “  open  mesika  kwalan,  pe  klosh 
mesika  kumtux,  konaway  mesika. 

15  Okoak  ikta  klalioney  spose  ko  kopa 
man  wake  kahta  mamook  mesatchie 
yaka  ;  pe  okoak  ikta  chako  klahoney 
kopa  yaka,  okoak  mamook  mesatchie 
yaka. 

16  Spose  klaxta  man  tikke  kumtux  kopa 
yaka  kwalan,  klosh  yaka  kumtux.” 

17  Pe  alta  klaska  ko  kopa  house,  pe 
yaka  disciples  ask  yaka  kopa  okoak 
kull  wawa. 

18  Pe  yaka  wawa  kopa  klaska,  “  ikta 
mamook  mesika  halo  kumtux  ?  Me¬ 
sika  halo  nanitch  ikta  ko  kopa  man 
wake  kahta  mamook  mesatchie  yaka  ; 

Kewa  yaka  halo  ko  kopa  tumtum,  pe  19 
yaka  ko  kopa  kwatin  ;  pe  waght  yaka 
mash  klahoney  kopa  oputs  %” 

Pe  yaka  wawa,  “  okoak  ikta  chako  20 
klahoney  kopa  man,  okoak  mamook 
mesatchie  yaka. 

Kewa  kopa  yaka  tumtum  chako  21 
klahoney  konaway  mesatchie  tumtum, 
mesatchie  mamook,  memaloose, 

Kapswalla,  tseepie,  moxt  tumtum,  22 
mesatchie  eye,  mesatchie  laboosh, 
youtl,  pelton. 

Konaway  okoak  mesatchie  ikta  chako  23 
klahoney  kopa  man,  pe  mamook  me¬ 
satchie  yaka.” 

Pe  alta  yaka  midwhit  pe  cooley  kopa  24 
wake  siah  Tyre  pe  Sidon,  pe  yaka  ko 
kopa  ikt  house,  pe  yaka  wake  tikke 
spose  klaxta  kumtux  ;  pe  wake  kahta 
yaka  ipsoot. 

Kewa  ikt  klootchman,  yaka  tenas  25 
midlite  masatchie  tamanawus  pe  yaka 
kwalan  kopa  yaka,  pe  yaka  chako 
whim  kopa  yaka  lapee. 

26  Pe  okoak  klootchman  yaka  Greek 
kopa  Syrophenicia,  pe  yaka  tikke  spose 
Jesus  mash  okoak  masatchie  tama- 
nawus  klahoney  kopa  yaka  tenas. 

27  Pe  Jesus  wawa  kopa  yaka,  “  kloshe 
okoak  tenases  elip  mukamuk ;  kewa 
wake  klosh  spose  iskim  okoak  tenases 
klaska  sapolil  pe  potlatch  kopa  kamux.” 

28  Pe  yaka  kilapie  wawa  kopa  yaka, 
“  nawitka  tyee,  pe  okoak  kamux  (keek- 
willia  kopa  latab)  klaska  mukamuk 
kopa  okoak  tenases  kokshut  sapolil.” 

29  Pe  Jesus  wawa  kopa  yaka,  “  kewa 
mika  wawa  kakwa,  klosh  mika  klatawa  ; 
alta  okoak  masatchie  tamanawus  kla¬ 
tawa  klahoney  kopa  mika  tenas.” 

30  Pe  alta  yaka  ko  kopa  yaka  house  pe 
yaka  nanitch,  nawitka,  okoak  mesat- 
chie  temanawus  klatawa  klahoney  kopa 
yaka  tenas,  pe  yaka  tenas  midlite  kopa 
bed. 

31  Waght  yaka  mash  Tyre  pe  Sidon,  pe 
yaka  ko  kopa  Galilee  Lake,  sitkum 
kopa  Decapolis. 

Pe  klaska  lolo  kopa  yaka,  ikt  man,  32 
memaloose  yaka  kwolahn,  pe  waght 
yaka  lalong  halo  delate ;  pe  klaska 
tikke  spose  Jesus  mamook  klahowyum 
yaka. 

Pe  Jesus  lolo  ka  halo  tillicum,  pe  mash  33 
yaka  lemah  kopa  yaka  kwolahn,  pe 
yaka  mamook  toh,  pe  mash  kopa  yaka 
lalong. 

Pe  yaka  nanitch  kopa  saghalie  pe  34 
wawa,  “  Eph-pha-tha,  klosh  halaktl.” 

Pe  hyak  yaka  kwolahn  halaktl,  pe  35 
yaka  lalong  chako  stoh,  pe  yaka  wawa 
chako  delate. 

Pe  Jesus  wake  tikke  spose  klaxta  36 
kumtux,  pe  klaska  mamook  kumtux 
kanaway  klaxta. 

Pe  klaska  delate  kwah,  pe  klaska  37 
wawa,  “  nawitka,  delete  klosh  konaway 
ikta  yaka  mamook,  okoak  memaloose 
kwolahn  alta  kumtux  ;  pe  okoak  mem- 
loose  lalong  alta  wawa.” 

Chapter  8. 

1  Delate  hiyu  tillicum  cooley  kali  Jesus 
midlite,  pe  yaka  wawa  kopa  yaka 
disciples. 

2  “  Nika  sick  tumtum  kopa  okoak  til¬ 
licum,  kewa  klaska  konamoxt  nika  alta 
klone  sun,  pe  halo  klaska  mukamuk. 

3  Pe  spose  nika  halo  potlatch  klaska 
mukamuk  alki  klaska  klap  sick  kopa 
way  hut;  kewa  ikt-ikt  chako  kopa  siah.” 

4  Pe  yaka  disciples  killapie  wawa,  “kali 
alki  nesika  kla  mukamuk  spose  mamook 
pahtl  konaway  okoak  tillicum  V’ 

5  Pe  Jesus  wawa  klaska,  “  konsik  se- 
polil  midlite  kopa  mesika  V’  Pe  klaska 
wawa,  “  sinamoxt.” 

6  Pe  yaka  wawa  spose  okoak  tillicum 
midlite  kopa  illahe ;  pe  yaka  iskim 
okoak  sinamoxt  sapolil,  pe  wawa  mah- 
sie,  pe  kokshut,  pe  potlatch  kopa  yaka 
disciples  spose  lolo  kopa  tillicum ;  pe 
klaska  mamook  kakwa. 

7  Pe  klaska  midlite  wake  hiyu  tenas 

fishes,  pe  yaka  waght  bless  okoak,  pe 
wawa  spose  potlatch  kopa  klaska. 

Pe  konaway  klaska  mukamuk,  pe  8 
chako  pahtl,  pe  alta  kopet  klaska 
mukamuk,  pe  klaska  iskim  sinamoxt 
basket  pahtl  kopa  kokshut  muka¬ 
muk. 

Pe  kakwa  lakit  thousand  tillicum  9 
iskim  mukamuk  ;  pe  alta  yaka  wawa 
spose  klaska  klatawa. 

Pe  hyak  yaka  klatawa  kopa  boat  10 
konamoxt  yaka  disciples,  pe  klaska  ko 
kopa  Dalmanutha. 

Pe  okoak  Pharisees  chako,  pe  klaska  11 
hiyu  wawa  kopa  yaka,  tikke  kumtux 
klaxta  potlatch  yaka  skookum. 

Pe  yaka  sick  tumtum,  pe  wawa,  12 
“  ikta  mamook  mesika  tikke  kumtux 
klaxta  potlatch  nika  skookum  ?  Nika 
delate  wawa  kopa  mesika,  wake  alki 
mesika  klap  kumtux.” 

Pe  yaka  mash  klaska,  pe  cooley  kopa  13 
boat,  pe  klatawa  inati. 

Pe  okoak  disciples  klaska  mash  turn-  14 


50  ST.  MARK  8.  15. 

turn  spose  iskim  sapolil ;  pe  kopet  ik 
sapolil  midlite  kopa  boat. 

15  Pe  Jesus  wawa  kopa  klaska,  “  klose 
nanitch  okoak  lamachin  sapolil  kopa 
Pharisees,  pe  kopa  Herod.” 

16  Pe  klaska  mamook  tumtum  kona- 
moxt  ikta  yaka  wawa  kopa  okoak 
lamichin  sapolil. 

17  Pe  Jesus  wawa  kopa  klaska,  “  ikta 
mamook  mesika  hiyu  tumtum  kewa 
mesika  halo  sapolil  ?  Nawitka  mesika 
halo  kumtux  ?  Nawitka  chako  kull 
mesika  tumtum  ? 

18  Nawitka  mesika  halo  nanitch  kopa 
mesika  eye  ?  Pe,  nawitka  mesika  halo 
hear  kopa  mesika  kwalahn  ?  Pe  na¬ 
witka  mesika  mash  tumtum. 

19  Kahta  nika  kokshut  okoak  kwinim 
sapolil  kopa  okoak  kwinim  thousand, 
konsik  basket  kopa  okoak  kokshut 
sapolil  mesika  iskim  ?”  Klaska  wawa 
kopa  yaka,  “  totlum  pe  moxt.” 

20  “  Pe  okoak  sinamoxt  sapolil  kopa 
lakit  thousand,  konsik  basket  kopa 

kokshut  sapolil  mesika  iskim  V’  Pe 
klaska  wawa,  “  Sinamoxt.” 

Pe  yaka  wawa  kopa  klaska,  “  ikta  21 
mamook  mesika  halo  kumtux  ?” 

Pe  yaka  ko  kopa  Bethsaida ;  pe  22 
klaska  lolo  kopa  Jesus  ikt  man,  halo 
seahost,  spose  mamook  klahowyum 
yaka. 

Pe  Jesus  iskim  yaka  lemah  pe  lolo  23 
klahoney  okoak  town  ;  pe  alta  yaka 
mamook  toh  kopa  yaka  eyes,  pe  ma¬ 
mook  midlite  lemah  kopa  yaka,  pe  wawa 
yaka  spose  halo  ikta  yaka  nanitch  ? 
i  Pe  yaka  nanitch  saghalie  pe  wawa,  24 
“  nika  nanitch  hiyu  man  kakwa  hiyu 
stick,  cooley.” 

Waght  Jesus  mamook  midlite  lemah  25 
kopa  yaka  eyes,  pe  wawa  yaka  spose 
nanitch  saghalie,  ye  paka  chako  klosh, 
pe  delate  nanitch  konaway  man. 

Pe  Jesus  wawa  spose  wake  yaka  26 
klatawa  kopa  town,  pe  wawa  klaxta 
kopa  town,  klosh  yaka  delate  klatawa 
kopa  yaka  house. 

27  Pe  Jesus,  konamoxt  yaka  disciples 
klatawa  kopa  Ceserea  Philippi ;  pe  alta 
klaska  cooley  kopa  wayhut  pe  yaka 
wawa  kopa  klaska,  “  ikta  okoak  tillicum 
wawa  spose  klaxta  nika  ?” 

28  Pe  klaska  killapie  wawa,  “  John  the 
Baptist,  pe  ikt-ikt  wawa  Elias ;  pe 
huloima  klaska  wawa  ikt  okoak  proph¬ 
ets.” 

29  Jesus  wawa  kopa  klaska.  “  Pe  ikta 
mesika  wawa  spose  klaxta  nika  ?”  Pe 
Peter  kilapie  wawa.  “  Mika  okoak 
Christ.” 

30  Pe  yaka  wawa  klaska  spose  halo 
klaska  mamook  kumtux  klaxta. 

31  Pe  yaka  yiem  kopa  klaska,  kahta 
alki  yaka  klap  hyas  kull,  pe  kahta  okoak 
tyees  alki  mash  yaka,  konamoxt  okoak 
laplet,  pe  okoak  Scribes,  pe  klap  me- 
maloost ;  pe  kopet  klone  sun  pe  waght 
yaka  midwhit. 

32  Pe  halo  yaka  ipsoot  ikta  yaka  wawa. 
Pe  Peter  solex  wawa  kopa  yaka. 

33  Jesus  kilapie  nanitch  yaka  disciples, 

pe  yaka  solex  kopa  Peter,  pe  wawa 
kopa  yaka,  “  kloosh  mika  klata  kyimta 
nika,  lejob;  kewa  mika  wake  kumtux 
ikta  Saghalie  Tyee  mamook,  kopet  mika 
kumtux  ikta  man  mamook.” 

Pe  alta  yaka  wawa  kopa  okoak  tilli-  34 
cum  konamoxt  yaka  disciples,  “  spose 
klaxta  tikke  konamoxt  nika  kiosk  yaka 
iskim  yaka  cross  pe  cooley  kyimta  nika. 

Kewa  klaxta  tikke  wake  memaloose  35 
alki  yaka_  memaloose  ;  pe  klaxta  klap 
memaloose  kopa  nika,  konamoxt  nika 
kloosk  yiem,  alki  yaka  halo  memaloose. 

Kewa  ikta  alki  mika  tolo  spose  mika  36 
klap  konaway  okoak  illahe  pe  stoh  kopa 
mika  tumtum. 

Pe  ikta  alki  mika  huy-huy  kopa  mika  37 
tumtum. 

Kewa  klaxta  shame  kopa  nika  pe  nika  38 
wawa,  kanamoxt  okoak  mesatchie  tilli- 
cum  ;  alki  nika  shame  kopa  yaka  spose 
nika  chako  konamoxt  nika  papa,  yaka 
glory,  pe  okoak  holy  angels.” 

Chapter  9. 

1  Pe  Jesus  wawa  kopa  klaska.  “  De¬ 
late  nika  wawa  kopa  mesika,  midlite  ikt- 
ikt  tillicum  yakwa,  wake  kahta  alki 
klap  memaloose,  kopet  spose  alki  elip 
nanitch  okoak  Saghalie  Tyee  kingdom 
chako,  konamoxt  yaka  skookum.” 

2  Pe  kopet  taghum  sun  Jesus  klatawa 
kopa  saghalie  mountain,  konamoxt 
Peter  pe  James,  pe  John  ;  pe  klaska 
nanitch  yaka  chako  huloima. 

3  Pe  yaka  iktas  chako  takwop  kakwa 
snow  ;  wake  kahta  klaxta  wash  iktas 
takwop  kakwa. 

4  Pe  alta  chako  kopa  klaska  seahose 
Elias  konamoxt  Moses;  pe  klaska  kona¬ 
moxt  wawa  kopa  Jesus. 

5  Pe  Peter  kilapie  wawa  kopa  Jesus, 
“  Tyee,  delate  kloosh  nesika  midlite 
yakwa;  pe  kloosh  nesika  mamook  klone 
house ;  ikt  kopa  mika,  pe  ikt  kopa 
Moses,  pe  ikt  kopa  Elias.” 

Kewa  halo  yaka  kumtux  ikta  yaka  6 
wawa  ;  kewa  klaska  delate  kwass. 

Pe  chako  snass  smoke  pe  ipsoot  7 
klaska  ;  pe  wawa  chako  klahoney  kopa 
okoak  snass  smoke ;  “  okoak  nika  hyas 
tikke  tenas ;  kwalahn  kopa  yaka.” 

Pe  hyak  klaska  nanitch,  pe  halo  8 
klaska  nanitch  klaxta  man,  kopet  Jesus 
konamoxt  klaska. 

Pe  alta  klaska  cooley  keekwillie  kopa  9 
mountain,  pe  yaka  skookum  wawa 
klaska  spose  wake  mamook  kumtux 
klaxta  ikta  klaska  nanitch,  kopet  spose 
alta  yaka  kilapie  kopa  memaloose. 

Pe  klaska  kloosh  nanitch  ikta  yaka  10 
wawa,  pe  klaska  hiyu  mamook  tumtum 
ikta  okoak  kilapie  kopa  memaloose. 

Pe  klaska  wawa  kopa  yaka,  “  ikta  11 
mamook  okoak  Scribes  wawa  alki  Elias 
elip  chako  ?” 

Pe  yaka  kilapie  wawa  kopa  klaska,  12 
“  nawitka  Elias  elip  chako,  pe  mamook 
delate  konaway  ikta  ;  pe  kahta  okoak 
midlite  tzum  kopa  Saghalie  Tyee  tenas, 

kopa  alki  yaka  klap  kull,  pe  tillicum 
mamook  kultus  yaka. 

13  Pe  nika  wawa  kopa  mesika  Elias  alta 
chako,  pe  kl'aska  mamook  ikta  klaska 
tumtum  kopa  yaka,  kakwa  midlite  tzum 
kopa  yaka.” 

14  Pe  alta  yaka  ko  kah  midlite  yaka 
disciples,  pe  yaka  nanitch  kiyu  tillicum 
konamoxt  klaska,  pe  okoak  Scribes  hiyu 
wawa  kopa  klaska. 

15  Pe  konaway  okoak  tillicum  cbako 
kwah,  alta  klaska  nanitch  Jesus ;  pe 
klaska  hyak  cooley  kopa  yaka,  pe  wawa 
klahowya  kopa  yaka. 

16  Pe  Jesus  wawa  kopa  okoak  Scribes, 
“  ikta  mamook  mesika  hiyu  wawa  kopa 
klaska  ?” 

17  Pe  ikt  okoak  tillicum  kilapie  wawa 
kopa  yaka,  “  tyee,  nika  lolo  nika  tenas 
kopa  mika,  midlite  halo  wawa  temana- 
wus  kopa  yaka ; 

18  Pe  okoak  tamanawus  kwansum  kok- 
shut  yaka,  pe  yaka  chako  halo  glease  ; 
pe  nika  wawa  kopa  mika  disciples  spose 

klaska  mash  klahoney  okoak  tamana¬ 
wus,  pe  klaska  halo  tolo.” 

Jesus  kilapie  wawa  kopa  yaka,  “  0  19 
tzeepie  tillicum,  kahta  laylie  alki  nika 
konamoxt  mesika  ?  Kahta  laylie  alki 
nika  winapie  kopa  mesika  ?  lolo  yaka 
kopa  nika.” 

Pe  klaska  lolo  kopa  yaka  ;  pe  hyak  20 
okoak  tamanawus  kokshut  yaka,  pe 
mamook  whim  yaka  kopa  illahe. 

Pe  Jesus  wawa  kopa  yaka  papa,  21 
“  kahta  laylie  yaka  klap  okoak  ?  Pe 
yaka  wawa,  “  kopa  chee  tenass. 

Pe  ikt-ikt  okoak  tamanawus  mash  22 
yaka  kopa  fire,  pe  kopa  chuck,  spose 
mamook  memaloose  yaka ;  pe  spose 
mika  skookum  mamook  ikta  kopa 
yaka,  kloosh  mamook  klahowyum  kopa 
nesika.” 

Jesus  wawa  kopa  yaka,  “  spose  23 
klaxta  skookum  tumtum  yaka  toio 
konaway  ikta.” 

Pe  hyak  okoak  papa  wawa,  pe  chako  24 
chuck  kopa  yaka  seahost,  “  tyee,  nika 

skookum  tumtum  kiosk  mamook  kla- 
kowyum  nika.” 

25  Pe  Jesus  nanitch  okoak  tillicum  kyak 
ckako  kah  yaka  midlite,  pe  yaka  wawa 
kopa  okoak  mesatckie  tamanawus, 
“  kiosk  mika  ckako  klakoney  kopa 
yaka,  pe  wake  mika  wagkt  klataway 
kopa  yaka.” 

26  Pe  okoak  tamanawus  wagkt  mamook 
kokskut  yaka,  pe  ckako  klakoney  kopa 
yaka,  pe  yaka  delate  lcakwa  mema- 
loose ;  pe  kiyu  klaska  wawa,  yaka 
delate  memaloose. 

27  Pe  Jesus  iskim  yaka  lemak  pe 
mamook  sagkalie  yaka ;  pe  yaka 
midwit. 

28  Alta  yaka  ko  kopa  kouse,  pe  yaka 
disciples  ipsoot  wawa  kopa  yaka. 

“  Ikta  mamook  nesika  kalo  tolo  mask 
yaka  klakoney  ?” 

29  Pe  yaka  wawa  kopa  klaska,  “  wake 
kakta  okoak  cooley  klakoney,  kopet 
spose  skookum  pray.” 

30  Pe  alta  klaska  klatawa  pe  klaska 

cooley  kopa  Galilee,  pe  yaka  wake  tikke 
spose  klaxta  kumtux. 

Kewa  yaka  yiem  kopa  yaka  disciples,  31 
pe  wawa  kopa  klaska,  “  Saghalie  Tyee 
tenas  alki  klap  kul  kopa  mesatchie  tilli- 
cum,  pe  alki  klaska  mamook  mema- 
loose  yaka,  pe  spose  kopet  klone  sun 
waght  yaka  midwhit.” 

Pe  klaska  halo  kumtux  okoak  kul  32 
wawa  ;  pe  klaska  kwass  wawa  yaka. 

Pe  yaka  ko  kopa  Capernaum ;  pe  33 
midlite  kopa  house,  yaka  wawa  kopa 
klaska,  “  ikta  okoak  mesika  konamoxt 
skookum  wawa  kopa  way  hut  V’ 

Pe  klaska  halo  ikta  wawa  ;  kewa,  34 
kopa  wayhut,  klaska  konamoxt  skoo¬ 
kum  wawa  klaxta  alki  elip  saghalie. 

Pe  yaka  wawa  kopa  klaska,  “  spose  35 
klaxta  tikke  elip,  alki  yaka  kimta  kopa 
konaway,  pe  alki  yaka  mamook  kopa 
konaway.” 

Pe  yaka  iskim  ikt  tenas  kopa  yaka  36 
lemah,  pe  yaka  wawa  kopa  klaska. 

“  Klaxta  iskim  ikt  tenas  kopa  nika  37 

name,  kakwa  spose  yaka  iskim  nika  ; 
pe  klaxta  iskim  nika  kakwa  spose  yaka 
iskim  nika  papa.” 

38  Pe  John  kilapie  wawa  kopa  yaka, 
“  tyee,  nesika  nanitch  ikt  man  mash 
klahoney  tamanawus  kopa  mika  name, 
pe  halo  yaka  konamoxt  nesika ;  pe 
nesika  mamook  kopet  yaka,  kewa  yaka 
halo  konamoxt  nesika.” 

39  Pe  Jesus  wawa,  "  wake  mesika  ma¬ 
mook  kopet  yaka  ;  kewa,  wake  kahta 
klaxta  man  mamook  hyas  ikta  kopa 
nika  name,  pe  waght  kultus  wawa  kopa 
nika. 

40  Kewa  klaxta  tikke  nesika,  wake 
kahta  klaska  halo  tikke  nesika. 

41  Kewa  klaxta  potlatch  mesika  ikt  lepot 
cold  chuck  kopa  nika  name,  kewa  mesika 
tikke  Christ,  wake  kahta  yaka  halo 
klap  pay. 

42  Pe  klaxta  mamook  mesatchie  kopa 
ikt  tenas,  klaxta  tikke  nika,  elip  klosh 
spose  stone  kow  kopa  yaka  lakoo,  pe 
mash  kopa  hyas  salt  chuck. 

Pe  spose  mika  lemah  mesatchie  43 
tkkope,  elip  klosh  spose  ikt  mika  lemah 
pe  klap  kopa  saghalie ;  kopa  moxt 
mika  lemah  pe  klap  kopa  keekwillie, 
kah  okoak  fire  wake  konsik  kopet. 

Kah  klaska  itlwillie  halo  memaloose,  44 
pe  okoak  fire  wake  konsik  kopet. 

Pe  spose  mika  lapee  mesatchie,  45 
tPkope ;  elip  kloosh  spose  ikt  mika 
lapee  pe  klap  kopa  saghalie ;  kopa 
moxt  lapee  pe  klap  kopa  keekwillie, 
kah  okoak  fire  wake  konsik  kopet ; 

Kah  klaska  itlwillie  halo  memaloose,  46 
pe  okoak  fire  wake  konsik  kopet. 

Pe  spose  mika  eye  mesatchie,  mash  ;  47 
elip  klosh  spose  ikt  mika  eye  pe  klap 
kopa  saghalie  ;  kopa  moxt  mika  eye  pe 
klap  kopa  keekwillie  fire. 

Kah  klaska  itlwillie  halo  memaloose,  48 
pe  okoak  fire  wake  konsik  kopet. 

Kewa  alki  konaway  klaxta  lamachin  49 
kopa  fire,  pe  konaway  sacrifice  lama¬ 
chin  kopa  salt. 

Spose  salt  chako  kultus  wake  kahta  50 

waght  mamook  skookum.  Klosh  mid- 
lite  salt  kopa  mesika,  pe  midlite  klosh 
tumtum  kopa  konaway  mesika/' 

Chapter  10. 

1  Pe  yaka  cooley  kopa  Judea,  inati  kopa 
Jordan,  pe  okoak  tillicum  waght  cooley 
ka  yaka  midlite,  pe  yaka  waght  yiem 
kopa  klaska, 

2  Pe  okoak  Pharisees  chako  kopa  yaka 
tikke  kumtux  kahta  okoak  law  spose 
ikt  man  mash  yaka  klootchman  ? 

3  Pe  yaka  kilapie  wawa  kopa  klaska, 
“  ikta  Moses  wawa  kopa  mesika  V’ 

4  Pe  klaska  wawa,  “  Moses  yaka  pot¬ 
latch  law  spose  mamook  tzum  paper,  pe 
mash  okoak  klootchman." 

5  Pe  Jesus  kilapie  wawa  kopa  klaska, 
“  nawitka,  kopa  mesika  kul  tumtum 
kakwa  yaka  mamook  tzum  okoak 
law. 

6  Pe  kopa  ankutte  Saghalie  Tyee  ma¬ 
mook  man  pe  klootchman. 

Kewa  spose  ikt  man  iskim  klootch-  7 
man  pe  yaka  kopet  konamoxt  yaka 
papa  pe  yaka  mamma. 

Pe  klaska  chako  ikt  itlwillie ;  halo  8 
klaska  waght  moxt,  alta  klaska  ikt. 

Spose  Saghalie  Tyee  mamook  kona-  9 
way  klaska  kloosh,  halo  klaxta  mamook 
sitkim.” 

Alta  midlite  kopa  house,  pe  yaka  10 
disciples  tikke  kumtux  kopa  okoak. 

Pe  yaka  wawa  kopa  klaska,  “  klaxta  11 
mash  yaka  klootchman  pe  iskim  hulo- 
ima,  yaka  kapswalla  okoak  klootch¬ 
man. 

Pe  klaxta  klootchman  mash  yaka  12 
man  pe  iskim  holoima,  yaka  kapswalla 
okoak  man.” 

Pe  klaska  lolo  tenasses  kopa  yaka  13 
spose  yaka  iskim  kopa  yaka  lemah,  pe 
okoak  disciples  solex  kopa  klaska. 

Pe  Jesus  nanitch,  pe  yaka  chako  14 
solex  kopa  yaka  disciples,  pe  wawa 
kopa  klaska,  “  klosh  okoak  tenasses 
chako  kopa  nika,  pe  halo  mesika  mash, 

kewa  klaska  delate  kakwa  okoak  sag¬ 
halie  tillicum. 

15  Nika  delate  wawa  kopa  mesika,  spose 
klaxta  halo  iskim  Saghalie  Tyee  kakwa 
okoak  tenas,  wake  kahta  yaka  klap 
kopa  saghalie/’ 

16  Pe  yaka  iskim  okoak  tenasses  kopa 
yaka  lemah,  pe  potlatch  klaska  klosh 
wawa. 

17  Pe  alta  yaka  cooley  kopa  wayhut,  pe 
ikt  man  chako  pray  kopa  yaka  pe  wawa, 
“  Klosh  Tyee,  ikta  alki  nika  mamook  pe 
alki  nika  tolo  eternal  life  ?” 

18  Pe  Jesus  wawa  kopa  yaka,  “  ikta 
mamook  mika  wawa  nika  kloosh  ? 
Halo  klaxta  kloosh,  kopet  ikt,  yaka 
okoak,  Saghalie  Tyee. 

19  Mika  kumtux  okoak  totlum  wawa, 
wake  mika  kapswalla  klootchman,  wake 
mika  mamook  memaloose  tillicum, 
wake  mika  kapswalla  iktas,  wake  mika 
klaminiwhit,  wake  mika  tzeepie  ma¬ 
mook,  klosh  nanitch  mika  papa  pe  mika 
mamma/’ 

Pe  yaka  kilapie  wawa,  “  tyee,  kona-  20 
way  okoak  nika  klosh  nanitch  kwansum 
kopa  nika  tenas  man.” 

Pe  Jesus  nanitch  yaka,  ye  hyas  tikke  21 
yaka,  pe  wawa  kopa  yaka,  “  ikt  ikta 
mika  halo  klap  ;  klatawa  sell  konaway 
mika  iktas,  pe  potlatch  kopa  klahowya 
tillicum,  pe  alki  mika  tolo  klosh  iktas 
kopa  saghalie  ;  pe  chako  iskim  okoak 
cross  pe  cooley  kyimta  nika.” 

Pe  yaka  sick  tumtum  kopa  ikta  Jesus  22 
wawa,  pe  yaka  klatawa  cooley  kona- 
moxt  sick  tumtum ;  kewa  yaka  delate 
hiyu  iktas. 

Pe  Jesus  nanitch  konaway  tillicum,  23 
pe  yaka  wawa  kopa  yaka  disciples 
kahta  hyas  kul  spose  ko  kopa  saghalie 
illahe,  klaxta  midlite  hiyu  iktas. 

Pe  yaka  disciples  kwah  kopa  ikta  24 
yaka  wawa.  Pe  Jesus  kilapie  wawa 
kopa  klaska,  “  Tenasses,  hyas  kul  spose 
ko  kopa  saghalie  illahe,  klaxta  midlite 
tumtum  kopa  klaska  iktas. 

Blip  wake  kul  spose  camel  cooley  25 

c 

kopa  needle  yaka  eye,  pe  kopa  rich 
man  ko  kopa  saghalie  illahe.” 

26  Pe  klaska  delate  kwah  pe  klaska 
konamoxt  wawa,  “  klaxta  alki  saved  V’ 

27  Pe  Jesus  nanitch  kopa  klaska  pe 
wawa  kopa  tillicum,  kopa  man  wake 
kahta,  pe  huloima  kopa  Saghalie  Tyee ; 
kewa  wake  kul  konaway  ikta  kopa 
Saghalie  Tyee.” 

28  Pe  Peter  wawa  kopa  yaka  ;  “  nanitch, 
nesika  mash  konaway  ikta,  pe  cooley 
kyimta  kopa  mika.” 

29  Pe  Jesus  wawa,  “  nika  delate  wawa 
kopa  mesika,  klaxta  mash  yaka  house, 
yaka  ow,  yaka  papa,  yaka  mamma, 
yaka  klootchman,  yaka  tenasses,  or 
yaka  illahe,  spose  yaka  elip  tikke  nika, 
pe  okoak  klosh  yiem  ; 

30  Alki  yaka  tolo  elip  hiyu  kopa  okoak 
illahe,  house,  pe  ow,  pe  mamma,  pe 
tenasses,  pe  illahe,  konamoxt  kul  ma- 
mook ;  pe  eternal  life  kopa  saghalie 
illahe. 

31  Pe  hiyu  klaxta  alta  elip  alkie  klaska 

kyimta,  pe  klaxta  kyimta  alkie  klaska 
elip.” 

Pe  klaska  cooley  kopa  Jerusalem,  pe  32 
Jesus  elip  cooley.  Pe  klaska  kwah,  pe 
waght  klaska  kwass.  Pe  Jesus  yiem 
kopa  okoak  totlum  pe  moxt,  kalita 
alkie  yaka  ldap. 

Pe  yaka  wawa,  “  nanitch  nesika  33 
cooley  kopa  Jerusalem,  pe  alkie  okoak 
tyee  laplet,  pe  okoak  Scribes,  mask  nika 
kopa  okoak  Gentiles,  spose  mamook 
memaloose  nika. 

Pe  alkie  klaska  kee-hee  kopa  nika,  pe  34 
kokskut  nika,  pe  mamook  memaloose 
nika  ;  pe  klone  sun  alkie  nika  waght 
midwhit.  ” 

Pe  James,  pe  John,  Zebedee  ten-  35 
asses,  klaska  wawa  kopa  yaka,  “  Tyee, 
nesika  tikke  spose  mika  mamook  kopa 
nesika  ikta  nesika  tikke.” 

Pe  yaka  wawa  kopa  klaska,  “  ikta  38 
mesika  tikke  spose  nika  mamook  kopa 
rnesika  ?” 

Klaska  wawa  kopa  yaka,  “  nesika  37 

tikke  midlite  kopa  mika  right  hand,  pe 
mika  left  hand  spose  mika  klap  kopa 
Saghalie.” 

38  Pe  Jesus  wawa  kopa  klaska,  “  mesika 
halo  kumtux  ikta  okoak  mesika  tikke.” 
“  Nawitka  mesika  skookum  spose  mu- 
kamuk  kopa  nika  lapot  ?  pe  klap  bap¬ 
tize  kopa  kahta  nika  baptized  ?” 

39  Pe  klaska  wawa,  “  nawitka.”  Pe 
Jesus  wawa  kopa  klaska,  “  alkie  mesika 
mukamuk  kopa  nika  lapot ;  pe  alkie 
mesika  klap  baptize  kopa  kahta  nika 
baptized  ; 

40  Pe  spose  midlite  kopa  nika  right  hand 
pe  nika  left  hand,  wake  nikas  spose 
potlatch  mesika  ;  pe  klaxta  tolo  kloosh, 
alkie  klaska  klap  okoak.” 

41  Pe  okoak  totlum  kumtux  okoak,  pe 
klaska  solax  kopa  James  pe  John. 

42  Pe  Jesus  wawa  kopa  klaska,  “  mesika 
nanitch  spose  klaxta  tyee  kopa  Gentiles, 
kahta  yaka  delate  saghalie  kopa  yaka 
tillicum ; 

43  Pe  wake  alkie  kakwa  kopa  mesika  ; 

spose  klaxta  tikke  saghalie  kopa  mesika, 
kiosk  yaka  elip  keekwillie  kopa  kona- 
way. 

Pe  klaxta  tikke  elip  saghalie,  kloosh  44 
yaka  kakwa  elite  kopa  konaway. 

Kewa  nika  chako  kopa  okoak  illahee  45 
spose  nika  mamook,  wake  spose  nika 
tyee ;  pe  potlatch  nika  itlwillie  spose 
makook  hiyu  tillieum.” 

Pe  klaska  ko  kopa  Jericho  ;  pe  alta  46 
yaka  cooley  klahoney  kopa  Jericho, 
konamoxt  yaka  disciples,  pe  hiyu  tiili¬ 
cum  ;  pe  ikt  blind  man,  klahowyum, 
midlite  kopa  wayhut,  Bartimaeus  yaka 
name,  Timaeus  yaka  papa  name. 

Pe  alta  yaka  kumtux  Jesus  cooley,  47 
pe  yaka  liyas  wawa ;  “  Jesus,  mika 
tenas  kopa  David,  mamook  klahowyum 
nika.” 

Pe  hiyu  klaxta  tikke  mamook  kopet  48 
yaka  wawa,  pe  wake  kahta  ;  yaka  elip 
hyas  wawa,  “  mika  tenas  kopa  David, 
mamook  klahowyum  nika.” 

Pe  Jesus  kopet  cooley,  pe  wawa  spose  49 

klaska  lolo  yaka,  pe  klaska  wawa  kopa 
okoak  blind  man,  “  ldoosh  mika  skoo- 
kum  tumtum  midwhit,  yaka  tikke 
mika.” 

50  Pe  yaka  mash  yaka  pasissie,  pe 
cooley  kopa  Jesus. 

51  Pe  Jesus  wawa  kopa  yaka,  “  ikta 
miks  tikke  spose  nika  mamook  kopa 
mika  ?”  Okoak  blind  man  wawa  kopa 
yaka,  “  Tyee,  nika  hyas  tikke  klap 
nanitch.” 

52  Pe  Jesus  wawa  kopa  yaka,  “  kloosh 
mika  klatawa ;  kewa  mika  skookum 
tumtum  kakwa  mika  klap  kloosh.” 
Pe  hyak  chako  halaktl  yaka  seahost, 
pe  yaka'  cooley  kyimta  Jesus  kopa 
wayhut. 

Chapter  11. 

1  Pe  alta  klaska  ko  wake  siah  kopa 
Jerusalem,  kopa  Bethphage,  pe  Beth¬ 
any,  kopa  Mount  of  Olives,  pe  yaka 
mash  moxt  yaka  disciples. 

2  Pe  wawa  kopa  klaska,  “  kloosh  me- 

sika  cooley  kopa  okoak  tenas  town,  pe 
spose  mesika  ko,  alkie  mesika  nanitch 
cuitan  tenas,  kloosh  mesika  stoh,  he 
lolo  yaka. 

Pe  spose  klaxta  man  wawa,  ikta  3 
mesika  mamook  ?  alkie  mesika  wawa, 
okoak  Tyee  tikke  yaka  ;  pe  alki  yaka 
hyak  potlatch  mesika. 

Pe  nawitka  klaska  ko  kah  midlite  4 
moxt  wayhut,  pe  klaska  klap  okoak 
cuitan  tenas,  klahoney  kopa  laport,  pe 
klaska  stoh  yaka. 

Pe  tillicum  midwhit  yawa,  pe  ikt-ikt  5 
klaska  wawa,  “  ikta  mamook  mesika 
stoh  okoak  cuitan  tenas  ?” 

Pe  okoak  disciples  mamook  kumtux  6 
klaska  ikta  Jesus  wawa,  pe  hyak  klaska 
potlatch  okoak  cuitan  tenas. 

Pe  klaska  lolo  okoak  cuitan  tenas  7 
kopa  Jesus,  pe  klaska  mash  klaska 
pasissie  kopa  yaka,  pe  Jesus  midlite 
kopa  yaka. 

Pe  hiyu  klaxta  mash  klaska  pasissie  8 
kopa  wayhut,  pe  ikt-ikt  mamook  kok- 

shut  lemah  kopa  stick,  pe  mash  kopa 
wayhut. 

9  Pe  klaxta  cooley  elip,  pe  klaxta 
cooley  kyimta,  klaska  hyas  wawa, 
“  Hosanna,  Delate  kloosh  okoak  klaxta 
chako  kopa  Saghalie  Tyee  name. 

10  Delate  kloosh  okoak  kingdom  kopa 
nesika  papa  David,  klaxta  chako  kopa 
Saghalie  Tyee  name,  Hosanna  kopa 
elip  Saghalie.” 

11  Pe  Jesus  ko  kopa  Jerusalem,  pe  yaka 
klatawa  kopa  Sunday  house,  pe  yaka 
nanitch  konaway  ikta  midlite  ;  pe  alta 
chako  polakilie  pe  yaka  klatawa  kopa 
Bethany  konamoxt  okoak  totlum  pe 
moxt. 

12  Pe  chako  sun  klaska  mash  kopa 
Bethany,  pe  yaka  olo  ; 

13  Pe  yaka  nanitch  fig  stick  siali,  mid¬ 
lite  tipso,  pe  yaka  chako  nanitch  spose 
olalie  midlite  ;  pe  alta  yaka  ko  pe  kopit 
tipso  yaka  nanitch. 

14  Pe  Jesus  wawa  kopa  okoak  stick, 

“  Plalo  klaxta  waght  mukamuk  kopa 

mika  olalie.”  Pe  yaka  disciples  kum- 
tux  ikta  yaka  wawa. 

Pe  klaska  ko  kopa  Jerusalem ;  pe  15 
Jesus  klattaway  kopa  Sunday  house, 
pe  yaka  mash  klahoney  klaxta  makook ; 
pe  klaxta  huyhuy  chickaman  yaka 
mamook  kilapie  klaska  latab  ;  pe  okoak 
lashase  klaxta  makook  kilakila  ; 

Pe  wake  yaka  tikke  spose  klaxta  16 
man  lolo  ikta  kopa  Sunday  house. 

Pe  yaka  yiem  kopa  klaska  ikta  Sag-  17 
halie  Tyee  wawa,  “  kanaway  kah  illahe 
kumtux  nika  house  spose  kah  tillicum 
pray,  pe  mesika  mamook  pahtl  kopa 
kapswalla  tillicum/’ 

Pe  okoak  Scribes  pe  okoak  tyee  lap-  18 
lete  kumtux  ikta  yaka  mamook,  pe 
klaska  mamook  tumtum  spose  mema- 
loost  yaka,  pe  klaska  kwass  kopa  tilli¬ 
cum,  kewa  konaway  klaxta  kwa  kopa 
ikta  yaka  wawa. 

Pe  chako  polakilie,  pe  yaka  klatawa  19 
klahoney  kopa  town. 

Pe  waght  chako  sun  klaska  cooley  20 

kopa  wayhut,  pe  klaska  naniteh  okoak 
fig  stick  delate  alta  memaloose. 

21  Pe  Peter  wawa,  “  nak  Tyee  !  naniteh 
okoak  fig  stick  alta  chako  dry  \” 

22  Pe  Jesus  kilapie  wawa,  “  kloosh  mid- 
lite  tumtum  kopa  Saghalie  Tyee. 

23  Kewa  nika  delate  wawa  kopa  mesika, 
spose  klaxta  wawa  kopa  okoak  moun¬ 
tain,  kloosh  mika  klatawa  kopa  salt 
chuck,  pe  yaka  delate  skookum  tum- 
tuni  ikta  yaka  wawa  ;  alki  yaka  kakwa. 

24  Kewa  nika  wawa  kopa  mesika,  spose 
mesika  pray,  kloosh  mesika  skookum 
tumtum  pe  alkie  mesika  klap  ikta 
mesika  tikke. 

25  Pe  spose  mesika  pray,  pe  midlite 
klaxta  mesatchie  kopa  mesika,  mamook 
klahowya  yaka,  pe  Saghalie  Tyee  alkie 
mamook  klahoAvya  mesika. 

26  Pe  spose  halo  mesika  mamook  kla- 
howyum  kopa  tillicum,  wake  kahta 
Saghalie  Tyee  mamook  klahowyum 
mesika.” 

27  Pe  klaska  waght  ko  kopa  Jerusalem  ; 


11.  32. 


ST.  MARK 


75 


pe  yaka  cooley  kopa  Sunday  house,  pe 
okoak  tyee  laplete  pe  okoak  Scribes,  pe 
okoak  Elders  chako  kopa  yaka, 

Pe  klaska  wawa  kopa  yaka,  “  kali  28 
mika  klap  skookum  spose  mamook  ikta 
mika  mamook,  pe  klaxta  potlatch  mika 
okoak  skookum  ?” 

Pe  Jesus  kilapie  wawa  kopa  klaska,  29 
“  nika  waght  ask  mesika  ikt  wawa,  pe 
spose  mesika  delate  wawa,  alkie  nika 
mamook  kumtux  mesika  klaxta  pot¬ 
latch  nika  skookum  spose  mamook  ikta 
nika  mamook.” 

“  Klaxta  potlatch  skookum  kopa  30 
John  spose  baptise,  Saghalie  Tyee  or 
tillicum  ?  Kloosh  mesika  wawa.” 

Pe  klaska  mamook  tumtum  kona-  31 
moxt,  spose  nesika  wawa  Saghalie  Tyee, 
alkie  yaka  wawa  Ikta  mamook  mesika 
halo  iskim  ? 

Pe  spose  nesika  wawa  kopa  tillicum  ;  32 
klaska  kwass  ;  kewa  konaway  tillicum 
tumtum  John  delate  klap  skookum 
kopa  Saghalie  Tyee. 

33  Pe  klaska  kilapie  wawa  kopa  Jesus, 
“  halo  nesika  kumtux.”  Pe  Jesus  waght 
kilapie  wawa  kopa  klaska,  “  wake  kahta 
nika  waght  mamook  kumtux  mesika 
kah  nika  klap  skookum  spose  mamook 
ikta  nika  mamook/5 

Chapter  12. 

1  Alta  yaka  yiem  kopa  parables.  Ikt 
man  mamook  midlite  olallie  stick  kopa 
yaka  illahe,  pe  mamook  kalahan,  pe 
mamook  klawhap  spose  kah  kokshut 
olalie,  pe  mamook  saghalie  house, 
pe  yaka  lend  kopa  klaxta  kloosh 
nanitch,  pe  yaka  klatawa  kopa  siah 
illahe. 

2  Pe  alta  okoak  olalie  chako  fire,  pe 
yaka  mash  ikt  man  spose  iskim  olalie 
kopa  yaka  illahe. 

3  Pe  okoak  klaxta  kloosh  nanitch  illahe 
klaska  mamook  kokshut  yaka,  pe  halo 
potlatch  yaka  olalie. 

4  Pe  waght  okoak  Tyee  mash  ikt  man, 

pe  klaska  kokshut  yaka  iatet  kopa 
stone,  pe  mask  yaka  klakoney. 

Pe  waght  yaka  mask  ikt  man,  pe  5 
klaska  memaloost  yaka  ;  pe  wagkt  yaka 
mask  kiyu,  pe  ikt  ikt  klaska  kokskut, 
pe  ikt-ikt  klaska  memaloost. 

Pe  okoak  tyee  klap  tumtum,  pe  yaka  6 
mask  yaka  tenas,  pe  yaka  wawa,  “  Alkie 
klaska  kloosk  nanitck  nika  tenas.” 

Pe  alta  klaska  nanitck  yaka,  pe  7 
klaska  konamoxt  wawa,  “  kloosk  nesika 
memaloost  yaka  pe  alkie  nesika  okoak 
illake.” 

Pe  klaska  iskim  yaka  pe  memaloost  8 
yaka,  pe  mask  yaka  klakoney  kopa 
okoak  illake. 

Ikta  alkie  okoak  tyee  mamook  ?  9 
Alkie  yaka  ckako,  pe  mamook  mema- 
loose  klaska,  pe  mamook  midlite  kulo- 
ima  kopa  yaka  illake. 

Halo  mesika  read  ikta  Sagkalie  Tyee  10 
wawa,  “  okoak  builders  mask  ikt  stone, 
pe  okoak  stone  alta  ckako  elip  kloosh 
stone  kopa  bouse. 

11  Saghalie  Tyee  mamook  okoak,  pe 
kakwa  kwah  kopa  nesika  seahoose.” 

12  Pe  okoak  mesatchie  tillicum  kumtux 
okoak  yiem,  kakwa  spose  mamook 
Mahoney  klaska  mesatchie  ;  pe  klaska 
tikke  iskim  yaka,  pe  klaska  kwass  kopa 
okoak  tillicum. 

13  Pe  waght  klaska  mash  okoak  Phari¬ 
sees  pe  okoak  Herodians  kopa  yaka, 
spose  klap  ikta  yaka  tzeepie  wawa. 

14  Pe  alta  klaska  ko  pe  klaska  wawa, 
“  Tyee,  nesika  kumtux  mika  delate,  pe 
halo  mika  kwass  kopa  klaxta  man, 
kopet  Saghalie  Tyee  mika  kloosh  na- 
nitch  ;  kahta  mika  tumtum,  kloosh  or 
halo  kloosh  spose  potlatch  chickamin 
kopa  Caesar  ? 

15  Alkie  nesika  potlatch,  or  alkie  nesika 
halo  potlatch  V’  Pe  Jesus  kumtux 
klaska  ipsoot  klaska  tumtum,  pe  yaka 
wawa ;  “  lolo  chickamin  kopa  nika 
spose  alki  nika  nanitch.” 

16  Pe  klaska  lolo  ikt  penny.  Pe  yaka 
wawa  kopa  klaska,  “  klaxta  okoak  sea- 

hoose,  pe  tzum  ?”  Pe  klaska  wawa 
“  Caesars.” 

Pe  Jesus  kilapie  wawa  kopa  klaska,  17 
“  potlatch,  kopa  Caesar  Caesar’s  iktas, 
pe  potlatch  kopa  Baghalie  Tyee  Sag- 
halie  Tyee’s  iktas.”  Pe  klaska  kwah 
kopa  yaka. 

Alta  chako  kopa  yaka  okoak  Sadu-  18 
cees,  klaska  wawa  wake  kahta  mema- 
loost  tillicum  waght  midwhit ;  pe  klaska 
wawa  kopa  yaka. 

“  Tyee,  Moses  mamook  tzum,  spose  19 
ikt  man  memaloost  pe  halo  yaka  tenas, 
alki  yaka  ow  iskim  okoak  klootchman, 
kakwa  spose  huy-huy,  okoak  mema¬ 
loost. 

Midlite  sinamoxt  ow  kopa  nesika,  pe  20 
okoak  elip  ow  iskim  klootchman  pe 
memaloost,  pe  halo  yaka  klap  tenas. 

Pe  waght  ikt  ow  iskim  okoak  klootch-  21 
man  pe  yaka  memaloost  pe  halo  yaka 
klap  tenas  ;  pe  waght  okoak  ikt  kakwa. 

Pe  kanaway  okoak  sinamoxt  iskim.  22 
okoak  klootchman  pe  halo  klaska  klap 

tenas,  pe  kyimta  okoak  klootchman 
memaloost. 

23  Spose  midwhit  konaway  memaloost 
tillicum,  klaxta  alkie  iskim  yaka,  kewa 
kanaway  okoak  sinamoxt  konamoxt 
yaka  kopa  okoak  illahe  ?” 

24  Pe  Jesus  kilapie  wawa  kopa  klaska. 
“  Mesika  halo  kumtux  Saghalie  Tyee 
wawa,  pe  kahta  yaka  skookum,  kakwa 
mesika  tzeepie  ; 

25  Kewa  spose  alkie  kanaway  mema¬ 
loost  tillicum  midwhit,  wake  alkie 
klaska  konamoxt  married,  pe  alkie 
klaska  kakwa  okoak  angels  kopa  Sag¬ 
halie. 

26  Pe  kopa  okoak  alkie  midwhit  mema¬ 
loost  tillicum  halo  mesika  read  ikta 
Moses  tzum,  kahta  Saghalie  Tyee  wawa 
kopa  yaka.  Nika  Saghalie  Tyee  kopa 
Abraham,  kopa  Isaac,  pe  kopa  Jacob  ? 

27  Wake  yaka  Saghalie  Tyee  kopa  okoak 
memaloost,  yaka  Saghalie  Tyee  kopa 
okoak  halo  memaloost ;  delate  mesika 
tzeepie.” 

Pe  ikt  okoak  Scribes  kumtux  kahta  28 
Jesus  delate  wawa  kopa  klaska,  pe  yaka 
wawa  kopa  Jesus,  “  ikta  okoak  elip 
wawa  kopa  okoak  commandments  ?” 

Pe  Jesus  kilapie  wawa,  “  okoak  elip  29 
kopa  okoak  commandments,  KwahlanO 
Israel ;  kopet  ikt  okoak  Saghalie  Tyee  ; 

Kloosh  mika  byas  tikke  Saghalie  Tyee  30 
kopa  kanaway  mika  tumtum,  kopa 
kanaway  mika  soul,  kopa  kanaway  mika 
latet,  pe  kopa  kanaway  mika  skookum. 
Yaka  okoak  elip  commandment. 

Pe  okoak  ikt  wake  siah  kakwa,  31 
Kloosh  mika  hyas  tikke  mika  tillicum 
kakwa  mika  self.  Okoak  command¬ 
ment  elip  skookum  kopa  kanaway 
Saghalie  Tyee  wawa/’ 

Pe  okoak  Scribe  wawa  kopa  yaka,  32 
“  Nawitka,  Tyee,  mika  delate  wawa, 
kewa  kopet  ikt  okoak  Saghalie  Tyee  ; 

Pe  spose  man  hyas  tikke  yaka,  33 
kopa  kanaway  yaka  tumtum,  pe  kopa 
kanaway  yaka  latet,  pe  kopa  kanaway 
yaka  soul,  pe  kopa  kanaway  yaka 


82 


ST.  MARK 


12.  34 


skookum  ;  pe  waght  tikke  yaka  tillicum 
kakwa  yaka  self,  elip  kloosh  kopa  kana- 
way  burnt  offerings  pe  sacrifices.” 

34  Pe  Jesus  kumtux  kahta  yaka  delate 
wawa,  yaka  mamook  kilapie  wawa  kopa 
yaka,  “  mika  wake  siah  kopa  Saghalie 
Tyee.”  Pe  halo  klaxta  waght  wawa 
ikta  kopa  yaka. 

35  Pe  Jesus  waght  yiem  kopa  Sunday 
house,  pe  yaka  wawa  kopa  klaska. 
Ikta  mamook  okoak  Scribes  wawa 
Christ  yaka  Davids  tenas  ? 

36  Kewa  David  wawa  kopa  Holy  Ghost, 
Saghalie  Tyee  wawa  kloosh  mika  mid- 
lite  kopa  nika  right  hand  pe  alki  nika 
mash  mika  enemy  keepwillie  kopa  mika 
lapee. 

37  Spose  David  wawa,  nika  Tyee  yaka, 
kahta  yaka  waght  wawa,  nika  tenas 
yaka  ?  Pe  okoak  tillicum  kloosh  turn- 
turn  kopa  ikta  yaka  wawa. 

38  Pe  Jesus  waght  wawa,  “  kloosh  nan- 
itch  okoak  Scribes,  klaska  hyas  tikke 
long  coat,  pe  spose  tillicum  mamook 

keekwillie  latet  kopa  klaska,  kali  klaska 
makook. 

Pe  okoak  elip  kloosh  le  shase  kopa  39 
Sunday  house,  pe  okoak  elip  Saghalie 
kah  Tyee  potlatch  mukamuk  ; 

Klaska  kapswalla  house  kopa  kla-  40 
howya  klootchman,  pe  ipsoot  klaska 
masatchie,  keekwillie  kopa  long  pray  ; 
alkie  klaska  klap  kahta  klaska  mesa- 
tchie.” 

Pe  Jesus  midlite  wake  siah  kah  tilli-  41 
cum  mash  chickamin,  pe  yaka  nanitch 
ikt-ikt  tyee  mash  hiyu. 

Pe  ikt  klahowya  klootchman,  halo  42 
yaka  man,  yaka  mash  moxt  tenas 
chickamin  kakwa  ikt  farthing. 

Pe  yaka  wawa  kopa  yaka  disciples,  43 
nanitch  okoak  klahowya  klootchman, 
yaka  mash  elip  hiyu  kopa  konaway 
klaxta. 

Kewa  kanaway  klaska  mash  tenas  44 
kopa  klaska  chickamin,  pe  okoak  kla¬ 
howya  klootchman  yaka  mash  delate 
kanaway  yaka  chickamin. 

Chapter  13. 

1  Pe  alta  yaka  cooley  klahoney  kopa 
Sunday  house,  pe  yaka  disciples  wawa 
kopa  yaka,  “  Tyee,  nanitch  kahta  okoak 
stone,  pe  kahta  okoak  house  !” 

2  Pe  Jesus  killapie  wawa  kopa  klaska, 
“  mesika  nanitch  okoak  hyas  house  ? 
Alkie  kanaway  kokshut,  pe  alkie  halo 
ikt  stone  saghalie  kopa  ikt  stone.” 

3  Pe  yaka  midlite  kopa  Mount  of 
Olives,  konamoxt  Peter,  pe  James,  pe 
John,  pe  Andrew,  pe  klaska  tikke  kum- 
tux  kopa  yaka, 

4  “  Kahta  lay  lay  pe  alkie  kakwa  okoak 
ikta  mika  wawa  ?  Pe  kahta  alkie 
nesika  kumtux  ?” 

5  Pe  Jesus  kilapie  wawa  kopa  klaska, 
“  kloosh  nanitch  spose  halo  klaxta 
mamook  tseepie  mesika, 

6  Kewa  alkie  hiyu  klaxta  chako  kopa 
nika  name,  pe  wawa,  Nawitka  nika 
Christ,  pe  mamook  tseepie  hiyu  tilli- 
cum. 

Pe  alkie  mesika  kumtux  hiyu  fight  7 
kanaway  kah,  kloosh  halo  mesika  sick 
tumtum  ;  wake  kahta  spose  halo  okoak 
kanaway  ikta  mamook,  pe  okoak  kyimta 
halo  hyak  chako. 

Alkie  ikt  illahe  solex  kopa  ikt  illahe,  8 
pe  ikt  king  solex  kopa  ikt  king,  pe  alkie 
okoak  illahe  toto,  pe  alki  ikt-ikt  illahe 
halo  mukamuk,  yawa  alkie  chako  sick 
tumtum. 

Pe  kloosh  nanitch  kopa  mesika ;  9 

kewa  alkie  klaska  mash  mesika  kopa 
council ;  pe  alkie  klaska  kokshut  mesika 
kopa  Sunday  house  ;  pe  alkie  klaska 
lolo  mesika  kopa  Tyee  pe  kopa  Kings, 
kewa  mesika  tikke  nika ;  pe  alkie 
mesika  witness  kopa  klaska. 

Pe  okoak  kloosh  yiem  alkie  elip  klap  10 
kopa  kanaway  kah  illahe. 

Pe  spose  klaska  lolo  mesika,  mash  11 
mesika  kah,  kloosh  wake  mesika  ma¬ 
mook  tumtum  ikta  alkie  mesika  wawa  ; 
alkie  okoak  Holy  Spirit  mamook  kum¬ 
tux  mesika  ikta  alkie  mesika  wawa. 

12  Alkie  okoak  ow  mash  yaka  ow  kah 
alkie  yaka  memaloose,  pe  okoak  papa 
mash  yaka  tenas,  pe  okoak  tenasses 
alkie  klaska  mash  klaska  papa  pe 
klaska  mamma  kah  alkie  klaska  klap 
memaloose. 

13  Pe  alkie  kanaway  klaxta  mesatchie 
tumtum  kopa  mesika,  kewa  mesika 
tikke  nika ;  pe  klaxta  halo  kilapie 
tumtum  alkie  yaka  saved. 

14  Pe  spose  mesika  nanitch  ikta 
Daniel  wawa,  kopa  okoak  hyas  kul 
alkie  klap  mesika ;  kloosh  klaxta 
midlite  Judea  hyak  klatawa  kopa 
mountain. 

15  Pe  klaxta  midlite  saghalie  kopa 
house  kloosh  halo  chako  keekwillie 
spose  iskim  ikta  kopa  okoak  house. 

16  Pe  spose  klaxta  midlite  kopa  illahe 
kloosh  halo  yaka  kilapie  spose  iskim 
yaka  iktas. 

17  Pe  elip  hyas  kul  kopa  klootchman 
spose  midlite  tenas,  pe  spose  potlatch 
tatoosh  kopa  tenas. 

Pe  kloosh  mesika  pray  spose  wake  18 
mesika  cooley  kopa  cold  illahe. 

Kewa  alkie  hiyu  sick  kopa  okoak  19 
time,  halo  kakwa  ankuttie,  kahta  laylee 
Saghalie  Tyee  mamook  okoak  illahe,  pe 
wake  alkie  waght  kakwa. 

Pe  spose  Saghalie  Tyee  halo  mamook  20 
tl’kope  okoak  sun,  wake  kahta  klaxta 
saved  ;  pe  kopa  okoak  kloosh  tillicum, 
klaxta  yaka  tikke,  yaka  mamook  tl’kope 
okoak  sun. 

Pe  spose  klaxta  man  wawa,  “  Newha,  21 
yakwa midlite Christ;  or,  yawa  midlite;” 
kloosh  halo  iskim  yaka  wawa. 

Kewa  tleminawhit  Christs,  pe  tlmina-  22 
whit  prophets  alkie  midlite  pe  mamook 
hyas  kul  mamook,  spose  mamook  tsee- 
pie  okoak  kloosh  tillicum. 

Kloosh  nanitch,  nika  elip  mamook  23 
kumtux  mesika  kanaway  okoak  ikta. 

Pe  spose  kopit  okoak  hyas  kul  ma-  24 
mook,  alkie  okoak  sun  memaloose,  pe 
okoak  moon  chako  polakalie. 

Pe  okoak  tsil-tsil  alkie  chako  keek-  25 

willie,  pe  okoak  skookum  midlite  kopa 
saghalie  alkie  hullel. 

26  Pe  yawa  alkie  klaska  nanitch  okoak 
Saghalie  Tyee  Tenas  chako  kopa  okoak 
saghalie  smoke,  konamoxt  skookum, 
pe  glory. 

27  Pe  alkie  yaka  mash  yaka  angels,  pe 
alkie  klaska  iskim  okoak  kloosh  tillicum 
kopa  kanaway  kah  illahe. 

28  Kloosh  mesika  kumtux  okoak  fig 
stick,  spose  chee  chako  yaka  tipso, 
mesika  kumtux  wake  siah  chako  warm 
illahe. 

29  Waght  kakwa  mesika,  spose  mesika 
nanitch  okoak  ikta  nika  wawa,  alki 
mesika  kumtux  yaka  wake  siah  kopa 
mesika  lapote. 

30  Nika  delate  wawa  kopa  mesika,  okoak 
chee  tillicum  wake  alki  memaloose,  pe 
alki  chako  kanaway  okoak  ikta  nika 

WcXWct. 

31  Okoak  saghalie,  pe  okoak  illahe  alki 
memaloose,  pe  nike  wawa  wake  kahta 
memaloose. 

Pe  kopa  kahta  sun,  pe  kahta  tin-tin  32 
halo  klaxta  kumtux,  pe  waght  okoak 
angels,  pe  waght  okoak  Tenas,  kopet 
okoak  Papa. 

Newha,  kloosh  nanitch  pe  pray ;  33 
kewa  mesika  halo  kumtux  kahta  laylie. 

Kewa  okoak  Saghalie  Tyee  Tenas  34 
kakwa  ikt  man  spose  cooley  kopa  siah 
illahe,  pe  yaka  potlatch  mamook  kopa 
yaka  servants,  pe  yaka  wawa  okoak 
man  midlite  kopa  lapote  spose  kloosh 
nanitch . 

Waght  nika  wawa  mesika,  kloosh  35 
nanitch,  kewa  wake  mesika  kumtux 
kahta  laylie  pe  chako  kilapie  okoak 
Tyee ;  klonas  tenas  polakalie,  klonas 
sitkum  polakalie,  klonas  kopa  wawa 
okoak  chickens,  klonas  kopa  tenas  sun. 

Pe  hyas  kul  spose  yaka  hyak  chako  36 
pe  mesika  moosum. 

Pe  ikta  nika  wawa  kopa  mesika  nika  37 
wawa  kopa  kanaway,  kloosh  nanitch.” 

Chapter  14. 

1  Alkie  moxt  sun  pe  feast  kopa  pass- 
over,  pe  kopa  halo  lamachin  sapolil ; 
pe  okoak  tyee  laplet,  pe  okoak  scribes 
tikke  ipsoot  iskim  yaka,  pe  mamook 
memaloose  yaka. 

2  Pe  klaska  wawa,  wake  kopa  okoak 
feast  sun,  kewa  okoak  tillicum  alki  hiyu 
solex. 

3  Pe  Jesus  mukamuk  kopa  Bethany, 
midlite  kopa  Simon  okoak  leper  yaka 
house,  pe  ikt  klootchman  lolo  hyas 
makook  grease,  midlite  kopa  alabaster 
lacaset ;  pe  yaka  kokshut  okoak  lacaset, 
pe  mash  okoak  grease  kopa  yaka  latet. 

4  Pe  ikt-ikt  okoak  tillicum  solex,  pe 
klaska  wawa,  “  ikta  mamook  yaka 
kultus  mash  okoak  grease  ? 

5  Kewa  spose  sell  okoak,  pe  mesika 
klap  klone  hundred  pence,  pe  potlatch 
kopa  klahowya  tillicum,”  pe  klaska 
solex  kopa  okoak  klootchman. 

6  Pe  Jesus  wawa,  “  ikta  mamook  me- 

sika  potlatch,  yaka  sick  tumtum  ?  yaka 
kloosh  mamook  kopa  nika. 

Okoak  ldahowya  tillicum  kwansum  7 
midlite  kopa  mesika,  pe  kahta  sun 
mesika  mamook  ikta  mesika  tikke  ma¬ 
mook  kloosh  kopa  klaska ;  pe  wake  alkie 
nika  kwansum  midlite  kopa  mesika. 

Yaka  tumtum,  ikta  yaka  mamook ;  8 
yaka  mamook  kloosh  nika  itlwillie  elip 
nika  klap  kopa  illahe. 

Nika  delate  wawa  kopa  mesika,  kah  9 
alkie  okoak  kloosh  yiem  klap,  kopa 
kanaway  kah  illahe,  alkie  tillicum  kum- 
tux  ikta  okoak  klootchman  mamook 
kopa  nika.” 

Pe  Judas  Iscariot,  ikt  okoak  totlum-  10 
pe-moxt,  yaka  klatawa  kopa  okoak 
tyee  laplet,  spose  mamook  kumtux  kah 
Jesus  midlite. 

Pe  klaska  kloosh  tumtum  kopa  ikta  11 
Judas  wawa,  pe  klaska  alkie  potlatch 
chickamin  kopa  yaka.  Pe  yaka  ma¬ 
mook  tumtum  kahta  alkie  yaka  ma¬ 
mook. 

12  Pe  okoak  elip  sun  kopa  feast,  alta 
klaska  kopet  memaloost  okoak  lamuto, 
yaka  disciples  wawa  kopa  yaka,  “  kah 
alki  nesika  mamook  kloosh  kak  mike 
alkie  mukamuk  okoak  passover  ?” 

13  Pe  yaka  wawa  kopa  moxt  yaka  dis¬ 
ciples,  “  kloosh  mesika  ldatawa  kopa 
town  pe  alkie  mesika  nanitch  ikt  man 
lolo  chuck,  cooley  kyimta  yaka. 

14  Pe  kah  house  yaka  ko  kloosh  mesika 
wawa  kopa  okoak  klooshman  kah  mid- 
lite  okoak  room  kah  alkie  nesika  Tyee 
mukamuk  okoak  passover  konamoxt 
yaka  disciples  ? 

15  Pe  alkie  yaka  mamook  nanitch  me¬ 
sika  ikt  hyas  room  kopa  saghalie  ;  yawa 
mesika  mamook  kloosh  nesika  feast.” 

16  Pe  okoak  disciples  klatawa  kopa 
town,  pe  klaska  klap  delate  kakwa  yaka 
wawa  kopa  klaska  ;  pe  klaska  mamook 
kloosh  okoak  passover. 

17  Pe  tenass  polakalie  yaka  chako  kona¬ 
moxt  okoak  totlum  pe  moxt. 

18  Pe  alta  klaska  iskim  mukamuk,  pe 

Jesus  wawa,  “  Nika  delate  wawa  kopa 
mesika,  alkie  nika  klap  mesatchie  kopa 
ikt  mesika  konamoxt  nika  mukamuk.” 

Pe  klaska  klap  sick  tumtum,  pe  19 
kanaway  klaska  tikke  kumtux  klaxta  ? 

Pe  Jesus  kilapie  wawa  kopa  klaska,  20 
“  klaxta  lemah  midlite  kopa  lasiet  kona¬ 
moxt  nika  lemah  . 

Midlite  tzum  kopa  Saghalie  Tyee  21 
Tenass,  alkie  nawitka  yaka  klatawa,  pe 
delate  hyas  kul  kopa  okoak  man,  klaxta 
alkie  mash  yaka,  elip  kloosh  spose 
okoak  man  halo  born/’ 

Pe  Jesus  bless  okoak  sapolil,  pe  22 
kokshut,  pe  potlatch,  kopa  klaska,  pe 
wawa,  “  Iskim,  mukamuk,  okoak  nika 
itlwillie.” 

Pe  yaka  iksim  lapot,  pe  alta  yaka  23 
kopet  wawa  mahsie,  yaka  potlatch  kopa 
klaska  ;  pe  klaska  kanaway  mukamuk. 

Pe  yaka  wawa  kopa  klaska,  “  Nika  24 
pil-pil  okoak,  kakwa  nika  delate  wawa, 
nika  mash  kopa  hiyu. 

Nika  delate  wawa  kopa  mesika,  Nika  25 

kopet  mukamuk  okoak  olallie  chuck 
yakwa,  pe  alkie  nika  waght  mukamuk 
chee  kopa  saghalie  illahe.” 

26  Pe  kopet  klaska  sing,  pe  klaska 
cooley  kopa  Mount  of  Olives. 

27  Pe  Jesus  wawa  kopa  klaska,  “  kana- 
way  mesika  alkie  klap  mesatchie  okoak 
polakalie kewa  midlite  tzum,  ‘  Nika 
kokshut  okoak  shepherd,  pe  okoak 
lamuto  alkie  cooley  kanaway  kali.’ 

28  Pe  spose  nika  waght  midwhit,  alkie 
nika  elip  kopa  mesika  cooley  kopa 
Galilee.” 

29  Pe  Peter  wawa  kopa  yaka,  “  spose 
kanaway  klaxta  mash  mika,  wake  alkie 
nika.” 

30  Pe  Jesus  wawa  kopa  yaka,  “  Nika 
delate  wawa  kopa  mika,  alkie  okoak 
chickens  halo  moxt  wawa  okoak  pola- 
kilie,  pe  klone  time  mika  klaminawhit 
kopa  nika.” 

31  Pe  Peter  skookum  wawa,  “  spose 
nika  konamoxt  mika  memaloost  alkie 
wake  nika  klaminawhit  kopa  mika.” 
Pe  kanaway  klaska  wawa  kakwa. 

Pe  klaska  ko  kopa  ikt  illahe,  yaka  32 
name  Gethsemane  ;  pe  yaka  wawa  kopa 
yaka  disciples,  kloosh  midlite  yakwa, 
pe  alkie  nika  pray. 

Pe  yaka  iskim  Peter,  pe  James,  pe  33 
John,  pe  yaka  chako  kwah,  pe  delate 
till  tumtum. 

Pe  wawa  kopa  klaska,  “  Nika  delate  34 
kakwa  memaloose  kopa  sick  tumtum ; 
midlite  yakwa  pe  kloosh  nanitch.” 

Pe  yaka  cooley  tenass  siah,  pe  kla-  35 
tawa  whim  kopa  illahe,  pe  yaka  pray 
spose  kahta  yaka  wake  klap  hyas  kul. 

Pe  yaka  wawa,  “  Abba,  Papa,  kana-  36 
way  ikta  wake  kul  kopa  mika  ;  kloosh 
mika  iskim  okoak  lapot ;  pe  wake  spose 
nika  tumtum,  kloosh  spose  ikta  mika 
tumtum.” 

Pe  yaka  kilapie  pe  klaska  sleep  ;  pe  37 
yaka  wawa  kopa  Peter,  “  Simon  na- 
witka  mika  sleep  ?  nawitka,  hyas  kul 
spose  mika  kloosh  nanitch  kopa  ikt 
tintin  ? 

Kloosh  nanitch,  pe  pray  spose  halo  38 
mesika  klap  tzeepie.  Okoak  tumtum 

skookum,  pe  okoak  itlwillie  wake  skoo- 
kum.” 

39  Pe  waght  yaka  klatawa  pray ;  pe 
yaka  waght  wawa  ikta  yaka  elip  wawa. 

40  Pe  waglit  yaka  killapie  pe  klaska 
sleep,  (kewa  klaska  eyes  hyas  till,)  pe 
halo  klaska  kumtux  killapie  wawa  kopa 
yaka. 

41  Pe  alta  klone  time  yaka  waght  klap 
klaska  sleep,  pe  yaka  wawa  kopa 
klaska,  “  kloosli  mesika  sleep,  mamook 
kloosh  mesika  itlwillie;  alta  pahtl,  okoak 
tintin  chako  ;  Nanit-ch  okoak  mesatchie 
tillicum  alta  iskim  okoak  Saghalie  Tyee 
Tenass  kopa  klaska  lemah. 

42  Midwhit,  kloosh  nesika  klatawa  ;  na- 
nitch  okoak  klaxta  mamook  mesatchie 
nika,  alta  midlite.” 

43  Jesus  halo  alta  kopet  wawa,  pe  Judas, 
ikt  okoak  totlum-pe-moxt  hyak  chako, 
konamoxt  delate  hiyu,  pe  klaska  midlite 
knife  pe  stick,  kopa  okoak  tyee  laplet, 
pe  okoak  scribes,  pe  okoak  elders. 

44  Pe  okoak  klaxta  lolo  klaska,  yaka 

mamook  kumtux  klaska,  “  spose  klaxta 
nika  bebe  yaka  okoak ;  klosh  mesika 
iskim  yaka  pe  lolo  yaka.” 

Pe  alta  yaka  ko  pe  hyak  yaka  cooley  45 
kopa  Jesus  pe  wawa,  Tyee,  tyee  ;  pe 
bebe  yaka. 

Pe  klaska  mash  klaska  lemah  kopa  46 
yaka,  pe  iskim  yaka. 

Pe  ikt  okoak  klaxta  midwhit,  iskim  47 
yaka  knife,  pe  mash  yaka  kwolahn 
okoak  servant  kopa  tyee  laplet. 

Pe  Jesus  killapie  wawa  kopa  klaska,  48 
“  kakwa  spose  nika  kapswalla,  kakwa 
mesika  lolo  knife  pe  stick  spose  iskim 
nika  ; 

Nike  midlite  Sunday  house  kanaway  49 
sun,  yiem,  pe  wake  mesika  iskim  nika  ; 
pe  alkie  delate  kakwa  ikta  Saghalie 
Tyee  wawa.” 

Pe  kanaway  yaka  tillicum  mash  yaka,  50 
pe  hyak  klatawa. 

Pe  ikt  tenass  man  cooley  kyimta  51 
yaka,  kopet  sail  midlite  kopa  yaka 
itlwillie,  pe  klaska  iskim  yaka. 

D 


ST.  MARK 


98 


14.  52. 


52  Pe  yaka  mash  okoak  sail,  pe  hyak 
klatawa  halo  ikta  midlite. 

53  Pe  klaska  lolo  Jesus  kopa  tyee  laplet, 
pe  kanaway  laplet,  pe  elders,  pe  scribes 
chako  kah  yaka  midlite  kopa  laplet 
court-house. 

54  Pe  Peter  waght  cooley  kopa  laplet 
court-house,  pe  yaka  midlite  siah,  pe 
yaka  konamoxt  okoak  servants  wake 
siah  kopa  fire,  tikke  klap  warm. 

55  Pe  okoak  tyee  laplet,  pe  kanaway 
okoak  council  tikke  witness,  spose 
mamook  memaloose  Jesus,  pe  halo 
klaska  klap. 

56  Hiyu  klaxta  kliminawhit,  pe  halo 
klaska  ikt  wawa. 

57  Pe  waght  huloima  midwhit,  pe  klaska 
kliminawhit. 

58  Pe  klaska  wawa,  “  Nesika  kwolahn 
yaka  wawa,  ‘  alkie  nika  kokshut  okoak 
Sunday  house,  pe  alkie  nika  waght 
mamook  kloosh  kopa  klone  sun/ 

59  Pe  waght  klaska  wawa  halo  kona¬ 
moxt. 

Pe  okoaktyee  laplet  mid  whit,  pewawa  60 
kopa  Jesus,  “Halo  ikta  mika  wawa? 
Ikta  okoak  klaska  witness  kopa  mika  ?  ” 

Pe  yaka  halo  wawa  ikta.  Waght  61 
okoak  tyee  laplet  wawa  kopa  yaka, 

“  Nawitka  mika  Christ,  mika  Saghalie 
Tyee  Tenass  V’ 

Pe  Jesus  wawa,  “  Nawitka  ;  pe  alkie  62 
mesika  nanitch  Saghalie  Tyee  Tenass, 
konamoxt  yaka  skookum,  chako  kopa 
okoak  saghalie  smoke.” 

Pe  okoak  tyee  laplet  mamook  kok-  63 
shut  yaka  iktas,  pe  wawa,  “  Ikta  ma¬ 
mook  spose  waght  witness  ? 

Mesika  kwolahn  yaka  mesatchie  wa-  64 
wa  ;  ikta  mesika  tumtum  ?”  Pe  kana- 
way  klaska  wawa,  “  kloosh  yaka  mema- 
loose.” 

Pe  ikt-ikt  mamook  toh  yaka,  pe  65 
kokshut  yaka,  pe  wawa  kopa  yaka, 
Prophesy  ;  pe  okoak  servants  kokshut 
yaka  kopa  klaska  lemah. 

Pe  ikt  klootchman,  servant  kopa  tyee  66 
laplet  cooley  kah  Peter  midlite. 

67  Pe  yaka  nanitch  Peter  mamook  warm, 
pe  yaka  wawa,  “  waght  mika  konamoxt 
Jesus  of  Nazareth.” 

68  Pe  Peter  klaminawhit  wawa,  “  Halo 
nika  kumtux  ikta  mika  wawa.”  Pe 
yaka  cooley  klahoney,  pe  yaka  kumtux 
kwolahn  okoak  chickens  wawa. 

69  Pe  waght  ikt  klootchman  nanitch 
yaka  pe  yaka  wawa  kopa  midwhit  tilli- 
cum,  “  yaka  waght  ikt  kopa  klaska.” 

70  Pe  waght  yaka  klaminawhit.  Pe 
tenass  laylie  okoak  klaxta  midwhit  kah 
Peter  midlite,  klaska  wawa  kopa  yaka, 

“  Delate  mika  ikt  kopa  klaska  ;  kewa 
mika  Galilean,  pe  mika  lalong  kakwa.” 

71  Pe  yaka  chako  mesatchie  laboosh,  pe 
yaka  wawa,  “  Halo  nika  kumtux  okoak 
man.” 

72  Pe  waght  okoak  chickens  wawa.  Pe 
Peter  mamook  tumtum  ikta  Jesus  wawa 
kopa  yaka,  “  Alkie  moxt  times  okoak 
chickens  wawa,  pe  mika  klone  times 
klaminawhit  kopa  nika.”  Pe  yaka  klap 
sick  tumtum  pe  yaka  cry. 

Chapter  15. 

Alta  chako  tenass  sun  pe  okoak  tyees  1 
laplet  mamook  tumtum  konamoxt 
okoak  elders,  pe  okoak  scribes,  pe 
kanaway  okoak  council,  pe  klaska 
mamook  kow  Jesus  pe  lolo  yaka  kopa 
Pilate. 

Pe  Pilate  wawa  kopa  yaka,  “  Na-  2 
witka  mika  King  kopa  Jews  ?”  Pe 
yaka  killapie  wawa  kopa  Pilate,  “  mika 
delate  wawa.” 

Pe  okoak  tyees  laplet  mamook  hiyu  3 
ikta  wawa  kopa  yaka  ;  pe  yaka  halo 
killapie  ikta  wawa. 

Pe  Pilate  waght  wawa  yaka,  “  Ikta  4 
mamook  mika  halo  killapie  wawa  ? 
Nanitch  kahta  hiyu  ikta  klaska  witness 
kopa  mika.” 

Pe  Jesus  halo  ikt  wawa  ;  pe  Pilate  5 
kwah. 

Kwansum  kopa  okoak  feast  yaka  6 
mash  ikt  man  klahoney  kopa  skookum 
house,  klaxta  okoak  tillicum  tikke. 

7  Pe  ikt  man  midlite  kopa  skookum 
house,  yaka  name  Barabbas,  waght 
konsik  man  konamoxt  yaka,  klaska 
fight  kopa  tyee  pe  mamook  memaloost 
tillicum. 

8  Pe  kanaway  okoak  klaxta  lolo  Jesus, 
klaska  hyas  wawa  kopa  Pilate  spose 
mamook  ikta  yaka  kwansum  mamook 
kopa  klaska. 

9  Pe  Pilate  killapie  wawa  kopa  klaska, 
“  Nawitka  mesika  tikke  spose  nika  mash 
klahoney  okoak  King  kopa  Jews  ?” 

10  Kewa  yaka  kumtux  okoak  tyees 
laplet  klaska  sick  tumtum,  kakwa 
klaska  kow  Jesus. 

11  Pe  okoak  tyees  laplet  klaska  pot¬ 
latch  wawa  kopa  tillicum,  spose  klaska 
tikke  Barabbas. 

12  Pe  Pilate  killapie  wawa  kopa  klaska. 
“  Ikta  alkie  nika  mamook  kopa  okoak 
man  mesika  mamook  name  King  kopa 
Jews  ?” 

13  Pe  klaska  waght  hyas  wawa,  “  Mema¬ 
loost  yaka  kopa  cross/’ 

Pe  Pilate  wawa  kopa  klaska,  “  Ikta  14 
yaka  mamook  mesatchie  ?”  Pe  klaska 
elip  skookum  wawa,  “  Memaloost  yaka 
kopa  cross.” 

Pe  Pilate  tikke  potlatch,  kloosh  turn-  15 
turn  kopa  klaska,  kakwa  yaka  mash 
klahoney  Barabbas ;  pe  kopet  yaka 
mamook  lewhet  kopa  Jesus,  pe  yaka 
potlatch  kopa  klaska,  spose  memaloost 
yaka  kopa  cross. 

Pe  okoak  soldiers  lolo  yaka  kopa  16 
Praetorium,  ikt  hyas  house,  pe  klaska 
haul  kanaway  okoak  soldiers. 

Pe  klaska  mamook  midlite  tyee  pa-  17 
sissie  kopa  yaka  ;  pe  klaska  mamook 
seahpo  kopa  needle  stick,  pe  mash  kopa 
yaka  latet. 

Pe  klaska  he-he  wawa  kopa  yaka,  18 
“  Hail,  King  kopa  Jews.” 

Pe  klaska  kokshut  yaka  latet  kopa  19 
stick,  pe  klaska  mamook  toh  kopa  yaka, 
pe  klaska  whim  klaska  lapee  pe  pray 
kopa  yaka. 

Pe  alta  klaska  kopet  he-he  kopa  yaka,  20 

pe  klaska  mash  okoak  tyee  pasissie  pe 
mamook  midlite  yaka  iktas,  pe  lolo 
yaka  kah  alkie  klaska  memaloost  yaka. 

21  Pe  klaska  klap  Simon,  ikt  Cyrenian 
man,  papa  kopa  Alexander,  pe  Rufus, 
pe  klaska  mamook  yaka  lolo  okoak 
cross. 

22  Pe  klaska  haul  kopa  Golgotha,  yaka 
delate  name  “Memaloose  tillicum  latet.” 

23  Pe  klaska  potlatch  yaka  wine  kana- 
moxt  myrrh,  pe  yaka  halo  iskim. 

24  Pe  kopet  klaska  mamook  nails  yaka 
kopa  cross,  pe  klaska  mamook  kokshut 
yaka  pasissie  pe  mamook  lot  kahta 
kanaway  man  iskim. 

25  Pe  kakwa  kwaist  tintin  tenass  sun 
klaska  mamook  memaloost  yaka  kopa 
cross. 

26  Pe  midlite  okoak  tzum  saghalie  kopa 
yaka  latet  Okoak  King  Kopa  Jews. 

27  Pe  klaska  waght  memaloost  kopa 
cross  moxt  kapswalla  man,  ikt  kopa 
yaka  right  hand,  pe  ikt  kopa  yaka  left 
hand. 

Kakwa  midlite  tzum  kopa  Saglialie  28 
Tyee  wawa,  “  yaka  konamoxt  mema- 
loose  kopa  mesatchie  man.” 

Pe  klaxta  cooley  wake  siah,  klaska  29 
hulhul  klaska  latet,  pe  skookum  wawa 
kopa  yaka,  “  Nawitka  mika  kokshut 
okoak  Sunday  house,  pe  waght  mamook 
kloosh  kopa  klone  sun. 

Kloosh  mika  chako  keekwillie  kopa  30 
cross.” 

Waght  okoak  tyees  laplet  hehe  kopa  31 
yaka  pe  klaska  wawa,  “  yaka  save 
huloima  tillicum,  wake  kahta  yaka  save 
yaka  self. 

Kloosh  okoak  Christ,  okoak  King  32 
kopa  Israel  chako  keekwillie  kopa  cross, 
pe  alkie  nesika  nanitch,  pe  believe.” 

Pe  okoak  konamoxt  yaka  kopa  cross, 
klaska  mesatchie  wawa  kopa  yaka. 

Pe  alta  sitkum  sun,  pe  chako  pola-  33 
kalie  kopa  kanawa  kah  okoak  illahe, 
pe  klap  kopa  klone  tintin. 

Pe  alta  klone  tintin  pe  Jesus  hyas  34 
wawa,  "  Eloi,  Eloi,  lama  sabacthani  ? 

Nika  Tyee,  Nika  Tyee,  ikta  mamook 
mika  mask  nika  ?” 

35  Pe  ikt-ikt  okoak  tillicum  kwolakn 
ikta  yaka  wawa,  pe  klaska  wawa, 

“  Nanitck,  yaka  tikke  Elias.” 

36  Pe  ikt  man  lolo  vinegar  midlite  kopa 
sponge,  pe  yaka  mamook  midlite  kopa 
stick,  pe  mask  kopa  yaka  laboosk  ;  pe 
yaka  wawa,  “  Kloosk  kopet,  alkie  nesika 
nanitck  spose  Elias  ckako  mask  yaka.” 

37  Pe  Jesus  kyas  wawa,  pe  memaloost. 

38  Pe  okoak  kyas  sail  midlite  kopa 
Sunday  kouse  delate  kokskut  kopa 
sitkum. 

39  Pe  okoak  tyee  kopa  soldiers  kumtux 
kakta  Jesus  wawa,  pe  kakta  yaka  mema¬ 
loost  ;  pe  yaka  wawa,  “  okoak  man 
delate  Sagkalie  Tyee  Tenass.” 

40  Wagkt  midlite  kiyu  klootckman  kopa 
siak,  ikt  yaka  name  Mary  Magdalene, 
pe  Mary  mamma  kopa  tenass  James, 
pe  Joses,  pe  Salome. 

41  Kwansum  yaka  kloosk  nanitck  Jesus 
spose  yaka  midlite  kopa  Galilee.  Pe 

waght  hiyu  klootchman  klaxta  chako 
konamoxt  yaka  kopa  Jerusalem. 

Pe  alta  chako  tenas  polakalie,  pe  42 
klaska  mamook  kibosh  kopa  sabbath, 
to-morrow. 

Joseph  kopa  Arimithea,  delate  kloosh  43 
counsellor,  waght  yaka  kloosh  nanitch 
spose  Saghalie  Tyee  chako,  yaka  skoo- 
kum  tumtum,  klatawa  kopa  Pilate, 
tikke  klap  okoak  Jesus  yaka  itlwillie. 

Pe  Pilate  tumtum  halo  yaka  delate  44 
memaloose ;  pe  yaka  mamook  chako 
okoak  tyee  kopa  soldiers,  tikke  kumtux 
spose  Jesus  delate  memaloose. 

Pe  alta  yaka  kumtux  nawitka  Jesus  45 
memaloose,  pe  yaka  potlatch  yaka 
itlwillie  kopa  Joseph. 

Pe  yaka  mamook  kloosh  sail  pe  46 
mamook  kow  kopa  Jesus  yaka  itlwillie, 
pe  mash  kopa  stone  memaloose  house, 
pe  yaka  waght  mash  stone  kopa  lapote. 

Pe  Mary  Magdalene,  pe  Mary  mamma  47 
kopa  Joses,  klaska  nanitch  kah  yaka 
midlite. 


108 


ST.  MARK 


16. 1. 


Chapter  16. 

1  Pe  alta  kopet  okoak  sabbath,  Mary 
Magdalene,  pe  Mary,  mamma  kopa 
James  pe  Salome,  klaska  lolo  kloosh 
hum  iktas  spose  mamook  lamachin 
kopa  yaka. 

2  Pe  delate  tenas  sun  kopa  Sunday 
klaska  chako  kopa  okoak  memaloose 
house,  chee  chako  sun. 

3  Pe  klaska  konamoxt  wawa  klaxta 
alkie  mash  okoak  stone  kopa  mema¬ 
loose  house  lapote  ? 

4  Pe  alta  klaska  nanitch,  pe  okoak 
stone  halo  midlite,  pe  delate  hyas. 

5  Pe  klaska  cooley  kopa  memaloose 
house  pe  klaska  nanitch  tenas  man 
midlite  kopa  right  hand,  yaka  iktas 
long,  pe  t’kwope,  pe  klaska  chako 
kwass. 

6  Pe  yaka  wawa  kopa  klaska,  “  wake 
mesika  kwass  ;  mesika  tikke  klap  Jesus 
of  Nazareth,  okoak  yaka  memaloose 
kopa  cross  ;  yaka  midwhit ;  halo  yaka 


16. 12. 


ST.  MARK 


109 


midlite  yakwa ;  nanitch  kah  klaska 
mask  yaka. 

Pe  kloosh  mesika  klatawa  mamook  7 
kumtux  yaka  disciples  pe  Peter,  yaka 
klatawa  elip  kopa  mesika,  cooley  kopa 
Galilee ;  yawa  alkie  mesika  nanitch 
yaka,  kakvva  yaka  wawa  kopa  me¬ 
sika.” 

Pe  klaska  klatawa  klahoney,  pe  hyak  8 
mash  okoak  memaloose  house ;  kewa 
klaska  hul-hul,  pe  delate  kwah  ;  pe  halo 
klaska  mamook  kumtux  klaxta,  kewa 
klaska  kwass. 

Alta  Jesus  midwhit  tenas  sun,  okoak  9 
elip  sun  kopa  week,  Mary  Magdalene 
elip  nanitch  yaka,  okoak  ankutte  yaka 
mash  sinamoxt  tamanawus. 

Pe  yaka  klatawa  mamook  kumtux  10 
okoak  yaka  konamoxt,  kopa  kah  klaska 
sick  tumtum  pe  cry. 

Pe  alta  klaska  kumtux  ikta  yaka  11 
wawa,  pe  kahta  yaka  nanitch  Jesus 
alive,  pe  halo  klaska  believe. 

Waght  okoak  moxt  disciples  nanitch  12 

yaka,  kali  klaska  cooley  kopa  klaska 
illahe. 

13  Pe  klaska  klatawa  mamook  kumtux 
okoak  klaska  konamoxt,  pe  waght- 
klaska  halo  believe. 

14  Kyimta  Jesus  klap  kah  okoak  totlum- 
pe-ikt  midlite  iskim  mukamuk,  pe  yaka 
skookum  wawa  kopa  klaska,  kahta  kul 
tumtum,  pe  halo  believe  okoak  klaxta 
nanitch  yaka,  kyimta  yaka  mid  whit. 

15  Pe  yaka  wawa  kopa  klaska,  “  kloosh 
mesika  klatawa  kopa  kanaway  kah 
illahe,  pe  mamook  kumtux  okoak 
kloosh  yiem  kopa  kanaway  klaxta 
tillicum. 

16  Pe  klaxta  believe,  pe  klap  baptized, 
alkie  yaka  saved,  pe  klaxta  halo  believe 
alkie  yaka  klap  mesatchie. 

17  Pe  klaxta  believe  alkie  klaska  klap 
skookum ;  Kopa  nika  name  alkie  klaska 
mash  klahoney  tamanawus;  alkie  klaska 
wawa  kopa  huloima  lalong  ; 

18  Alkie  klaska  iskim  okoak  mesatchie 
snakes,  pe  spose  klaska  mukamuk 

poison  alkie  halo  klaska  klap  kul ; 
alkie  klaska  mamook  midlite  lemah 
kopa  sick,  pe  alkie  klaska  chako 
kloosh.” 

Alta  okoak  Tyee  kopet  wawa  kopa  19 
klaska,  pe  yaka  klatawa  kopa  saghalie, 
pe  midlite  kopa  Saghalie  Tyee  right 
hand. 

Pe  klaska  klatawa  klahoney,  pe  yiem  20 
kanaway  kah,  okoak  Tyee  konamoxt 
klaska,  pe  mamook  skookum  okoak 
yiem.  Amen. 

